CELEX: E2006C0313
Language: lv
Date: 2006-10-25 00:00:00
Title: EBTA Uzraudzības Padomes Lēmums Nr. 313/06/COL ( 2006. gada 25. oktobris ), ar kuru piecdesmit devīto reizi groza procedūras un materiālo tiesību noteikumus valsts atbalsta jomā, ieviešot jaunu 10.B nodaļu Valsts atbalsts, lai veicinātu riska kapitāla ieguldījumus mazos un vidējos uzņēmumos

16.7.2009   
            
            
               LV
            
            
               Eiropas Savienības Oficiālais Vēstnesis
            
            
               L 184/18
            
         EBTA UZRAUDZĪBAS PADOMES LĒMUMS
   
   Nr. 313/06/COL
   (2006. gada 25. oktobris),
   ar kuru piecdesmit devīto reizi groza procedūras un materiālo tiesību noteikumus valsts atbalsta jomā, ieviešot jaunu 10.B nodaļu “Valsts atbalsts, lai veicinātu riska kapitāla ieguldījumus mazos un vidējos uzņēmumos”
   EBTA UZRAUDZĪBAS IESTĀDE (1),
   ņemot vērā Līgumu par Eiropas Ekonomikas zonu (2) un jo īpaši tā 61. līdz 63. pantu, kā arī minētā līguma 26. protokolu,
   ņemot vērā Nolīgumu starp EBTA valstīm par Uzraudzības iestādes un Eiropas Kopienu Tiesas izveidošanu (3) un jo īpaši tā 24. pantu un 5. panta 2. punkta b) apakšpunktu,
   ņemot vērā Uzraudzības un Tiesas nolīguma 3. protokola I daļas 1. pantu,
   tā kā saskaņā ar Uzraudzības iestādes un Tiesas izveidošanas nolīguma 24. pantu Iestāde īsteno EEZ līguma noteikumus par valsts atbalstu,
   tā kā saskaņā ar Uzraudzības iestādes un Tiesas nolīguma 5. panta 2. punkta b) apakšpunktu Iestāde sniedz paziņojumus vai izdod pamatnostādnes par EEZ līgumā regulētajiem jautājumiem, ja minētais līgums vai Uzraudzības iestādes un Tiesas nolīgums to skaidri paredz vai ja Iestāde to uzskata par nepieciešamu,
   atgādinot procesuālo un materiālo tiesību normas valsts atbalsta jomā (4), ko Iestāde pieņēma 1994. gada 19. janvārī (5),
   tā kā Eiropas Kopienu Komisija (turpmāk tekstā – Komisija) 2006. gada 19. jūlijā pieņēma Kopienas pamatnostādnes par valsts atbalstu, lai veicinātu riska kapitāla ieguldījumu mazos un vidējos uzņēmumos (6),
   tā kā šis paziņojums attiecas arī uz Eiropas Ekonomikas zonu,
   tā kā visā Eiropas Ekonomikas zonas telpā ir jānodrošina vienāda EEZ valsts atbalsta noteikumu piemērošana,
   tā kā saskaņā ar EEZ līguma XV pielikuma beigu daļā iekļautās nodaļas “VISPĀRĒJAIS” II punktu EBTA Uzraudzības iestādei pēc apspriešanās ar Komisiju ir jāpieņem tiesību akti atbilstoši tiem, ko pieņēmusi Eiropas Komisija,
   apspriedusies ar Eiropas Komisiju,
   atgādinot, ka Iestāde ir apspriedusies ar EBTA valstīm, 2006. gada 10. oktobrī nosūtot attiecīgas vēstules Islandei, Lihtenšteinai un Norvēģijai,
   IR PIEŅĒMUSI ŠO LĒMUMU.
   1. pants
   Valsts atbalsta pamatnostādnes groza, ieviešot jaunu 10.B nodaļu par valsts atbalstu, lai veicinātu riska kapitāla ieguldījumu mazos un vidējos uzņēmumos. Jaunā nodaļa ir iekļauta šā lēmuma pielikumā.
   2. pants
   EBTA valstis tiek informētas par šo lēmumu ar vēstuli, tai pievienojot šā lēmuma kopiju un iekļaujot pielikumu. EBTA valstis tiek lūgtas divu mēnešu laikā paziņot par savu piekrišanu attiecīgajiem ierosinātajiem pasākumiem, kā izklāstīts vēstulē (skatīt pamatnostādņu 83. līdz 85. punktu).
   3. pants
   Komisiju informēs saskaņā ar EEZ līguma 27. protokola d) punktu, nosūtot šā lēmuma kopiju un pievienojot tai pielikumu.
   4. pants
   Šo lēmumu, pievienojot pielikumu, publicē Eiropas Savienības Oficiālā Vēstneša EEZ iedaļā un EEZ papildinājumā.
   5. pants
   Autentisks ir tikai teksts angļu valodā.
   
      Briselē, 2006. gada 25. oktobrī
      
         
            EBTA Uzraudzības iestādes vārdā –
         
            priekšsēdētājs
         
         Bjørn T. GRYDELAND
         
         
            Kolēģijas loceklis
         
         Kristján A. STEFÁNSSON
         
      
   
   
      (1)  Turpmāk tekstā – Iestāde.
   
      (2)  Turpmāk tekstā – EEZ Līgums.
   
      (3)  Turpmāk tekstā – Uzraudzības un Tiesas nolīgums.
   
      (4)  Turpmāk tekstā – Valsts atbalsta pamatnostādnes.
   
      (5)  EEZ līguma 61. un 62. panta un Uzraudzības un Tiesas nolīguma 3. protokola 1. panta piemērošanas un interpretācijas pamatnostādnes, ko EBTA Uzraudzības iestāde pieņēma un izdeva 1994. gada 19. janvārī, publicētas OV L 231, 3.9.1994., un tā EEZ papildinājumā Nr. 32, 3.9.1994. Pamatnostādnes tika pēdējo reizi grozītas 2006. gada 19. aprīlī. Turpmāk tekstā – Valsts atbalsta pamatnostādnes.
   
      (6)  OV C 194, 18.8.2006., 2. lpp.
   
      PIELIKUMS
      
         “10.B.   VALSTS ATBALSTS, LAI VEICINĀTU RISKA KAPITĀLA IEGULDĪJUMUS MAZOS UN VIDĒJOS UZŅĒMUMOS
         
         10.B.1.   IEVADS
         
         10.B.1.1.   RISKA KAPITĀLS KĀ VIENS NO EEZ MĒRĶIEM
         
                     1.
                  
                  
                     Riska kapitāls ir saistīts ar tādu uzņēmējsabiedrību pašu kapitāla finansēšanu, kurām ir augsts izaugsmes potenciāls to agrīnajās izaugsmes stadijās. Riska kapitāla pieprasījumu parasti rada tādi uzņēmumi ar izaugsmes potenciālu, kuriem kapitāla tirgi nav pietiekami pieejami, savukārt riska kapitāla piedāvājumu rada ieguldītāji, kas ir gatavi uzņemties augstu risku apmaiņā pret pašu kapitāla nesto iespējamo peļņu, kas pārsniedz vidēja līmeņa peļņu.
                  
               
                     2.
                  
                  
                     Eiropas Kopienu Komisija (turpmāk tekstā – Komisija) 2006. gada 19. jūlijā noteica Kopienas pamatnostādnes riska kapitāla ieguldījumu veicināšanai mazos un vidējos uzņēmumos (1).
                  
               
                     3.
                  
                  
                     Komisijas riska kapitāla jauno pamatnostādņu pamatojums un vispārīgais konteksts ir atzinums, ka pieejamais riska kapitāls darbību nesen uzsākušiem, novatoriskiem, jauniem uzņēmumiem ir nepietiekams. Komisija 2005. gada jūnijā publicēja valsts atbalsta rīcības plānu “Mazāks un mērķtiecīgāks valsts atbalsts – plāns valsts atbalsta reformai 2005.–2009. gadam” (2) (“Valsts atbalsta rīcības plāns”). Valsts atbalsta rīcības plānā ir uzsvērts, cik būtiski ir uzlabot uzņēmējdarbības vidi un veicināt jaunu uzņēmumu strauju izveidi. Šajā sakarā Valsts atbalsta rīcības plānā ir pasludināta Paziņojuma par valsts atbalstu un riska kapitālu (3) pārskatīšana, lai risinātu jautājumus, kas saistīti ar tirgus nepilnībām, kuras skar riska kapitāla nodrošināšanu jaunizveidotiem uzņēmumiem un jauniem, novatoriskiem maziem un vidējiem uzņēmumiem (MVU), jo īpaši palielinot Paziņojumā par valsts atbalstu un riska kapitālu ietverto noteikumu elastību.
                  
               
                     4.
                  
                  
                     Lai arī pietiekama riska kapitāla nodrošināšana EEZ galvenokārt ir tirgus uzdevums, riska kapitāla tirgū pastāv pašu kapitāla nepietiekamība, kas nozīmē, ka esošās kapitāla tirgus nepilnības, kas liedz piedāvājumam apmierināt pieprasījumu par abām pusēm pieņemamu cenu, negatīvi ietekmē Eiropas MVU. Šī nepietiekamība galvenokārt attiecas uz novatoriskiem augsto tehnoloģiju uzņēmumiem un lielākoties jauniem uzņēmumiem ar lielām izaugsmes iespējām. Tomēr tā var skart arī plašāku uzņēmumu loku – uzņēmumus ar dažādu darbības ilgumu un no dažādām nozarēm ar mazākām izaugsmes iespējām, kuri bez ārēja riska kapitāla nevar rast finansējumu to darbības paplašināšanas projektiem.
                  
               
                     5.
                  
                  
                     Pašu kapitāla nepietiekamība var attaisnot valsts atbalsta piešķiršanu noteiktos atsevišķos apstākļos. Ja ir pienācīgi noteikti mērķi, valsts atbalsts, ko sniedz, lai atbalstītu riska kapitāla nodrošināšanu, var būt efektīvs līdzeklis, lai izlīdzinātu konstatētās tirgus nepilnības šajā jomā un izmantotu privāto kapitālu.
                  
               
                     6.
                  
                  
                     Šīs pamatnostādnes aizstāj Valsts atbalsta pamatnostādņu 10.A nodaļu (4)“Valsts atbalsts un riska kapitāls”, izklāstot nosacījumus, saskaņā ar kuriem valsts atbalstu riska kapitāla ieguldījumu sekmēšanai var uzskatīt par saderīgu ar EEZ līgumu. Šajās pamatnostādnēs ir paskaidroti nosacījumi, saskaņā ar kuriem pastāv valsts atbalsts atbilstoši EEZ līguma 61. panta 1. punktam, un norādīti kritēriji, ko Iestāde piemēro, novērtējot riska kapitāla pasākumu saderīgumu saskaņā ar EEZ līguma 61. panta 3. punktu.
                  
               10.B.1.2.   PIEREDZE SAISTĪBĀ AR VALSTS ATBALSTU RISKA KAPITĀLAM
         
                     7.
                  
                  
                     Šīs pamatnostādnes ir balstītas uz Kopienas pamatnostādnēm riska kapitāla ieguldījumu veicināšanai mazos un vidējos uzņēmumos, kas sagatavotas, ņemot vērā pieredzi, kas gūta, piemērojot Paziņojumu par valsts atbalstu un riska kapitālu, un kuras atbilst Iestādes pamatnostādnēm par valsts atbalstu un riska kapitālu (5). Ņemti vērā arī apsvērumi, kurus saņēmusi Komisija, publiski apspriežoties ar EEZ valstīm un ieinteresētajām personām par Paziņojuma par valsts atbalstu un riska kapitālu pārskatīšanu, par Valsts atbalsta rīcības plānu un Paziņojumu par valsts atbalstu jauninājumiem (6). Pamatojoties uz Komisijas pieredzi un pārrunās saņemtajiem apsvērumiem, Paziņojuma par valsts atbalstu un riska kapitālu rezultāti praksē kopumā ir bijuši labi, tomēr tie liecina arī par to, ka nepieciešams palielināt elastību noteikumu piemērošanā un pielāgot noteikumus tā, lai tie atspoguļotu izmaiņas riska kapitāla tirgū. Turklāt, kā liecina pieredze, attiecībā uz dažiem riska kapitāla ieguldījumu veidiem dažās jomās ne vienmēr bija iespējams izpildīt Paziņojuma par valsts atbalstu un riska kapitālu izklāstītos nosacījumus, kā rezultātā minētajos gadījumos nevarēja sniegt pienācīgu atbalstu riska kapitālam, izmantojot valsts atbalstu. Turklāt pieredze liecina arī par to, ka atbalstīto riska kapitāla fondu vispārējā rentabilitāte ir zema. Iestāde piekrīt iepriekš minētajam viedoklim.
                  
               
                     8.
                  
                  
                     Lai atrisinātu minētās problēmas, šajās pamatnostādnēs ir pieņemta elastīgāka pieeja attiecībā uz noteiktiem apstākļiem, lai ļautu EBTA valstīm veiksmīgāk virzīt savus riska kapitāla pasākumus attiecīgās tirgus nepilnības novēršanai. Šajās pamatnostādnēs ir izklāstīta arī uzlabota ekonomiskā pieeja, lai novērtētu riska kapitāla pasākumu saderīgumu ar EEZ līgumu. Jau saskaņā ar Iestādes nostādnēm par valsts atbalstu un riska kapitālu, lai novērtētu shēmu saderīgumu, bija nepieciešama relatīvi sarežģīta ekonomiskā analīze, kas vērsta uz tirgus nepilnību apmēru, un pasākuma mērķu noteikšana. Tādēļ Iestādes nostādnēs par valsts atbalstu un riska kapitālu jau bija ietverts uzlabotās ekonomiskās pieejas galvenais elements. Tomēr bija nepieciešams nedaudz precizēt dažus kritērijus, lai nodrošinātu mērķtiecīgākus pasākumus attiecīgās tirgus nepilnības novēršanai. Jaunajās pamatnostādnēs jo īpaši ir ietverti elementi, kas nodrošina, ka tiek atbalstīti uz peļņu orientēti un profesionāli lēmumi par ieguldījumiem, lai papildus iedrošinātu privātos ieguldītājus veikt ar valsti kopīgus ieguldījumus. Visbeidzot, ir veikts darbs, lai Komisijas Paziņojuma par valsts atbalstu un riska kapitālu un Iestādes valsts atbalsta un riska kapitāla pamatnostādņu teksts kļūtu saprotamāks, kur, vadoties pēc pieredzes, tas bija nepieciešams.
                  
               10.B.1.3.   LĪDZSVAROTĪBAS KRITĒRIJI VALSTS ATBALSTAM RISKA KAPITĀLA IEGULDĪJUMU SEKMĒŠANAI
         10.B.1.3.1.   
               Valsts atbalsta rīcības plāns un līdzsvarotības kritēriji
            
         
         
                     9.
                  
                  
                     Valsts atbalsta rīcības plānā Komisija uzsvēra, cik svarīgi ir stiprināt ekonomisko pieeju attiecībā uz valsts atbalsta analīzi. Tas nozīmē, ka tiek apsvērta pasākuma iespējamā pozitīvā ietekme uz vispārējo interešu mērķiem, salīdzinot ar tā iespējamo negatīvo ietekmi, kas izpaužas kā konkurences un tirdzniecības izkropļojumi. Līdzsvarotības kritēriji, kā norādīts Valsts atbalsta rīcības plānā, ietver trīs posmus, no kuriem pirmie divi attiecas uz pozitīvo ietekmi un pēdējais uz negatīvo, kā arī uz radušos līdzsvaru:
                     
                                 1.
                              
                              
                                 Vai atbalsta pasākumam ir precīzi definēts vispārējas nozīmes mērķis, piemēram, izaugsme, nodarbinātība, kohēzija un vide?
                              
                           
                                 2.
                              
                              
                                 Vai atbalsts ir rūpīgi plānots, lai sasniegtu kopēju interešu mērķi, proti, vai ierosinātais atbalsts ir paredzēts tirgus nepilnību novēršanai vai citam mērķim?
                                 
                                             i)
                                          
                                          
                                             Vai valsts atbalsts ir piemērots politikas instruments?
                                          
                                       
                                             ii)
                                          
                                          
                                             Vai radītā ietekme ir stimulējoša, proti, vai atbalsts maina uzņēmumu un/vai ieguldītāju rīcību?
                                          
                                       
                                             iii)
                                          
                                          
                                             Vai atbalsta pasākums ir samērīgs, t. i., vai tādas pašas izmaiņas rīcībā būtu iespējams panākt ar mazāku atbalstu?
                                          
                                       
                           
                                 3.
                              
                              
                                 Vai ir ierobežoti konkurences traucējumi un ietekme uz tirdzniecību tā, lai kopējā bilance būtu pozitīva?
                              
                           Līdzsvarotības kritēriji vienlīdz attiecas uz valsts atbalsta noteikumu izstrādi un to gadījumu novērtēšanu, uz kuriem attiecas minētie noteikumi.
                  
               10.B.1.3.2.   
               Tirgus nepilnības
            
         
         
                     10.
                  
                  
                     Pamatojoties uz pieredzi, kas gūta, piemērojot valsts atbalsta un riska kapitāla noteikumus, Iestāde uzskata, ka EEZ nav vispārēju riska kapitāla tirgus nepilnību. Tomēr Iestāde pieņem, ka attiecībā uz dažiem ieguldījumu veidiem pastāv tirgus nepilnības konkrētos uzņēmumu attīstības posmos. Šīs nepilnības ir radušās riska kapitāla piedāvājuma un pieprasījuma nepietiekama saskanīguma rezultātā, un tās vispārīgi raksturojamas kā pašu kapitāla nepietiekamība.
                  
               
                     11.
                  
                  
                     Pašu kapitāla finansēšana, jo īpaši attiecībā uz mazākiem uzņēmumiem, rada daudzus sarežģījumus gan ieguldītājam, gan uzņēmumam, kurā veic ieguldījumu. Attiecībā uz piedāvājumu ieguldītājam ir rūpīgi jāanalizē ne tikai visu veidu piedāvātais nodrošinājums (kā to dara aizdevējs), bet arī visa uzņēmējdarbības stratēģija, lai novērtētu peļņas iespējas saistībā ar ieguldījumu un ar to saistītos riskus. Turklāt ieguldītājam ir jāspēj arī uzraudzīt, vai uzņēmuma vadītāji pareizi īsteno uzņēmējdarbības stratēģiju. Visbeidzot, ieguldītājam ir jāplāno un jāīsteno iziešanas stratēģija, lai gūtu riskam atbilstošu peļņu no ieguldījuma, pārdodot savu akciju daļu uzņēmējsabiedrībā, kurā veikts ieguldījums.
                  
               
                     12.
                  
                  
                     Attiecībā uz pieprasījumu uzņēmumam ir jābūt izpratnei par ārēja pašu kapitāla ieguldījuma priekšrocībām un riskiem, lai nodarbotos ar uzņēmējdarbību un sagatavotu drošus uzņēmējdarbības plānus, lai nodrošinātu vajadzīgos līdzekļus un konsultācijas. Ja nav iekšējā kapitāla vai nodrošinājuma, kas nepieciešams, lai saņemtu finansējumu aizdevumam, un/vai stabilas kredītvēstures, uzņēmums var saskarties ar ļoti stingriem ierobežojumiem attiecībā uz finansējumu. Turklāt uzņēmumam ir jādala kontrole ar ārēju ieguldītāju, kuram papildus pašu kapitāla daļai parasti ir arī ietekme uzņēmējsabiedrības lēmumu pieņemšanā.
                  
               
                     13.
                  
                  
                     Rezultātā riska kapitāla piedāvājuma un pieprasījuma saskaņošana var izrādīties neefektīva, tādējādi tirgū piedāvātā riska kapitāla līmenis ir pārāk ierobežots, un uzņēmumi neiegūst līdzekļus, lai arī tiem ir vērtīgs uzņēmējdarbības modelis un izaugsmes iespējas. Iestāde uzskata, ka galvenais to tirgus nepilnību iemesls saistībā ar riska kapitāla tirgiem, kas jo īpaši ietekmē kapitāla pieejamību MVU un uzņēmumiem to attīstības agrīnajās stadijās un kas var attaisnot valsts iejaukšanos, ir saistīts ar nepilnīgu vai nevienlīdzīgu informāciju.
                     Nepilnīga vai nevienlīdzīga informācija jo īpaši var radīt:
                     
                                 a)
                              
                              
                                 darījuma un starpniecības izmaksas – iespējamiem ieguldītājiem ir sarežģītāk apkopot uzticamu informāciju par MVU vai jaunas uzņēmējsabiedrības darbības prognozēm, tādējādi arī sarežģītāk uzraudzīt un atbalstīt uzņēmuma attīstību. Tas jo īpaši attiecas uz izteikti novatoriskiem projektiem vai riskantiem projektiem. Turklāt nelieli darījumi nav tik pievilcīgi ieguldījumu fondiem ieguldījuma aplēses salīdzinoši augsto izmaksu un citu darījuma izmaksu dēļ;
                              
                           
                                 b)
                              
                              
                                 riska novēršana – jo vairāk riska kapitāla nodrošināšanu ietekmē nepilnīga vai nevienlīdzīga informācija, jo mazāk ieguldītāji vēlēsies nodrošināt riska kapitālu šādiem MVU. Proti, nepilnīga vai nevienlīdzīga informācija var saasināt problēmas saistībā ar riska novēršanu.
                              
                           
               10.B.1.3.3.   
               Instrumenta piemērotība
            
         
         
                     14.
                  
                  
                     Iestāde uzskata, ka valsts atbalsts var būt piemērots instruments riska kapitāla pasākumiem, ievērojot šajās pamatnostādnēs noteiktās robežas un nosacījumus. Tomēr jāņem vērā, ka riska kapitāla nodrošināšana būtībā ir komercdarbība, kas saistīta ar komerciālu lēmumu pieņemšanu. Šajā sakarā vispārīgāki strukturālie pasākumi, kas nav valsts atbalsts, arī var veicināt riska kapitāla nodrošināšanas pieaugumu, piemēram, tādi pasākumi, kas veicina uzņēmējdarbības kultūru, ievieš neitrālāku nodokļu uzlikšanu attiecībā uz MVU finansēšanas dažādiem veidiem (piemēram, jauns pašu kapitāls, nesadalīta peļņa un parāds), veicina tirgus integrāciju un samazina regulējošos ierobežojumus, tostarp ieguldījumu ierobežojumus attiecībā uz atsevišķu veidu finanšu iestādēm (piemēram, pensiju fondiem), un administratīvās procedūras uzņēmumu dibināšanai.
                  
               10.B.1.3.4.   
               Stimulējošā ietekme un nepieciešamība
            
         
         
                     15.
                  
                  
                     Valsts atbalsta sniegšanas rezultātā jānotiek riska kapitāla pieejamības MVU neto pieaugumam, jo īpaši veicinot privāto ieguldītāju ieguldījumus. “Pasivitātes” risks vai stimulējošās ietekmes nepietiekamība nozīmē, ka daži ar valsts atbalstītiem pasākumiem dibināti uzņēmumi būtu varējuši saņemt finansējumu ar tādiem pašiem noteikumiem arī bez valsts atbalsta (izstumšana). Tam ir apliecinājums, lai arī tikai atsevišķos gadījumos. Šajos apstākļos valsts resursi ir neefektīvi.
                  
               
                     16.
                  
                  
                     Iestāde uzskata, ka atbalsts, kurš piešķirts riska kapitāla formā, kas atbilst šajās pamatnostādnēs izklāstītajiem nosacījumiem, nodrošina stimulējošu ietekmi. Nepieciešamība motivēt ir atkarīga no tā, cik lielas ir tirgus nepilnības saistībā ar pasākumu un saņēmēju atšķirīgajiem veidiem. Tādēļ pastāv vairāki kritēriji attiecībā uz ieguldījumu daļu apjomu mērķa uzņēmumā, to, cik lielā mērā ir iesaistīti privātie ieguldītāji, kā arī attiecībā uz apsvērumiem, jo īpaši par uzņēmumu lielumu un finansējamo uzņēmējdarbības posmu.
                  
               10.B.1.3.5.   
               Atbalsta samērīgums
            
         
         
                     17.
                  
                  
                     Nepieciešamība nodrošināt stimulus ir atkarīga no tā, cik nopietnas ir tirgus nepilnības, kas saistītas ar pasākumu un atbalsta saņēmēju atšķirīgajiem veidiem un MVU attīstības stadiju. Riska kapitāla pasākums ir labi izstrādāts, ja atbalsts ir nepieciešams kopumā, lai veicinātu pašu kapitāla nodrošināšanu mazajiem un vidējiem uzņēmumiem sagatavošanas, sākuma un darbības agrīnajā stadijā. Valsts atbalsts nav efektīvs, ja pārsniedz to, kas ir nepieciešams, lai rosinātu lielāku riska kapitāla nodrošināšanu. Jo īpaši, lai nodrošinātu to, ka atbalsts nepārsniedz minimumu, ir izšķiroši panākt privāto ieguldītāju ievērojamu līdzdalību, kā arī to, ka ieguldījumi ir balstīti uz peļņas gūšanu un tiek pārvaldīti komerciāli.
                  
               10.B.1.3.6.   
               Negatīvā ietekme un vispārējais līdzsvars
            
         
         
                     18.
                  
                  
                     Saskaņā ar EEZ līgumu Iestādei ir jākontrolē valsts atbalsts, ko piešķir EBTA valstis. Tādēļ Iestādei ir jārīkojas uzmanīgi, lai nodrošinātu, ka pasākumi ir mērķtiecīgi, un novērstu konkurences nopietnu izkropļošanu. Pieņemot lēmumu par to, vai valsts līdzekļu piešķiršanas pasākumi, kas izstrādāti riska kapitāla veicināšanai, ir saderīgi ar EEZ līgumu, Iestāde cenšas pēc iespējas ierobežot šādu kategoriju riskus:
                     
                                 a)
                              
                              
                                 “izspiešanas” risks. Valsts atbalstītiem pasākumiem var būt nelabvēlīga ietekme uz citiem potenciāliem ieguldītājiem attiecībā uz kapitāla nodrošināšanu. Ilgtermiņā tas varētu arī turpmāk nelabvēlīgi ietekmēt privāto ieguldījumu veikšanu jaunos MVU un tādējādi palielināt pašu kapitāla nepietiekamību, vienlaikus radot vajadzību pēc valsts papildu finansējuma;
                              
                           
                                 b)
                              
                              
                                 risks attiecībā uz to, ka priekšrocības ieguldītājiem un/vai ieguldījumu fondiem nevajadzīgi kropļo konkurenci riska kapitāla tirgū attiecībā pret konkurentiem, kuri nesaņem tādas pašas priekšrocības;
                              
                           
                                 c)
                              
                              
                                 risks attiecībā uz to, ka pārmērīgs valsts riska kapitāla piedāvājums attiecīgajiem uzņēmumiem, kas nav ieguldīts, vadoties pēc komerciāliem apsvērumiem, palīdz noturēties neefektīviem uzņēmumiem un var izraisīt to novērtējumu mākslīgu inflāciju, tādējādi radot privātajam ieguldītājam mazāk pievilcīgus apstākļus riska kapitāla nodrošināšanai šiem uzņēmumiem.
                              
                           
               10.B.1.4.   VALSTS ATBALSTA KONTROLES METODE RISKA KAPITĀLA JOMĀ
         
                     19.
                  
                  
                     Riska kapitāla finansējuma nodrošināšanu uzņēmumiem nevar saistīt ar tradicionālo jēdzienu “attiecināmās izmaksas”, ko izmanto, lai kontrolētu valsts atbalstu, kura pamatā ir atsevišķas noteiktas izmaksas, par kurām tiek apstiprināts atbalsts, un atbalsta maksimālās intensitātes noteikšana. Tā kā iespējamo, EBTA valstu izstrādāto riska kapitāla pasākumu modeļi ir dažādi, Iestāde nespēj definēt stingrus kritērijus, ar kuru palīdzību varētu noteikt, vai šādi pasākumi ir saderīgi ar EEZ līguma darbību. Tādējādi riska kapitāla novērtējums nozīmē atkāpšanos no tradicionālās kārtības, kādā tiek veikta valsts atbalsta kontrole.
                  
               
                     20.
                  
                  
                     Tomēr, tā kā ir pierādījies, ka Iestādes valsts atbalsta un riska kapitāla pamatnostādnes praksē tiek efektīvi īstenotas riska kapitāla jomā, Iestāde ir nolēmusi turpināt darbu un tādējādi nodrošināt Paziņojuma un pamatnostādņu nepārtrauktību.
                  
               10.B.2.   DARBĪBAS JOMA UN DEFINĪCIJAS
         
         10.B.2.1.   DARBĪBAS JOMA
         
                     21.
                  
                  
                     Šīs pamatnostādnes piemēro tikai riska kapitāla shēmām, kas paredzētas MVU. Tās nav paredzētas radīt juridisku pamatu, lai pasludinātu ad hoc pasākumu kapitāla nodrošināšanai atsevišķam uzņēmumam par saderīgu ar EEZ līguma darbību.
                  
               
                     22.
                  
                  
                     Šīs pamatnostādnes neskar to valsts atbalsta pasākumu saderīgumu, kas atbilst kritērijiem, kuri noteikti jebkurās citās pamatnostādnēs, pamatnoteikumos un regulās, kuras pieņēmusi Iestāde.
                  
               
                     23.
                  
                  
                     Iestāde īpašu uzmanību velta vajadzībai novērst šo pamatnostādņu izmantošanu, lai apietu esošajos pamatnoteikumos, pamatnostādnēs un regulās noteiktos principus.
                  
               
                     24.
                  
                  
                     Riska kapitāla pasākumos jo īpaši nav pieļaujama atbalsta sniegšana uzņēmumiem:
                     
                                 a)
                              
                              
                                 kas ir grūtībās nonākuši uzņēmumi atbilstīgi Iestādes pamatnostādnēm par valsts atbalstu grūtībās nonākušu uzņēmumu glābšanai un pārstrukturēšanai (7);
                              
                           
                                 b)
                              
                              
                                 kuģu būves (8), ogļu (9) un tērauda (10) nozarē.
                              
                           
               
                     25.
                  
                  
                     Šīs pamatnostādnes nepiemēro atbalstam darbībām, kas saistītas ar izvešanu, proti, atbalstam, kas ir tieši saistīts ar izvesto daudzumu, izplatīšanas tīkla izveidi un darbību vai citiem kārtējiem izdevumiem, kas saistīti ar izvešanas darbību, kā arī atbalstam, kas saistīts ar vietējo preču izmantošanu, kam tiek dota priekšroka, salīdzinot ar ievestajām precēm.
                  
               10.B.2.2.   DEFINĪCIJAS
         
                     26.
                  
                  
                     Šajās pamatnostādnēs piemēro šādas definīcijas:
                     
                                 a)
                              
                              
                                 “pašu kapitāls” ir līdzdalība uzņēmējsabiedrībā, ko apliecina ieguldītājiem piešķirtās daļas;
                              
                           
                                 b)
                              
                              
                                 “privāts pašu kapitāls” (atšķirībā no valsts kapitāla) ir privāts pašu kapitāla ieguldījums uzņēmumos, kas nav vērstpapīru tirgus sarakstos, tostarp riska kapitāls, aizstāšanas kapitāls un izpirkšana;
                              
                           
                                 c)
                              
                              
                                 “kvazikapitāla ieguldījumu instrumenti” ir instrumenti, kuru nestā peļņa turētājam (ieguldītājam/aizdevējam) ir galvenokārt atkarīga no attiecīgās mērķa uzņēmējsabiedrības peļņas vai zaudējumiem, kuriem saistību neizpildes gadījumā nav nodrošinājuma. Šī definīcija ir balstīta uz pieeju atspoguļošanai pēc būtības;
                              
                           
                                 d)
                              
                              
                                 “parāda ieguldījumu instrumenti” ir aizdevumi un citi finansēšanas instrumenti, kas nodrošina aizdevējam/ieguldītājam noteiktās minimālās atlīdzības galveno daļu un kuriem ir vismaz daļējs nodrošinājums. Šī definīcija ir balstīta uz pieeju atspoguļošanai pēc būtības;
                              
                           
                                 e)
                              
                              
                                 “sagatavošanas kapitāls” ir finansējums, ko sniedz, lai izpētītu, novērtētu un attīstītu sākotnēju koncepciju pirms uzņēmējdarbības sākuma stadijas;
                              
                           
                                 f)
                              
                              
                                 “sākumkapitāls” ir finansējums, ko sniedz uzņēmējsabiedrībām, kas nav vēl komerciāli pārdevušas savu produktu vai pakalpojumu un vēl negūst peļņu, produktu izstrādei un sākotnējai tirdzniecībai;
                              
                           
                                 g)
                              
                              
                                 “agrīnās stadijas kapitāls” ir sagatavošanas kapitāls un sākumkapitāls;
                              
                           
                                 h)
                              
                              
                                 “paplašināšanās kapitāls” ir finansējums, ko nodrošina tādas uzņēmējsabiedrības izaugsmei un darbības paplašināšanai, kas spēj vai nespēj strādāt bez zaudējumiem vai rentabli, lai palielinātu ražošanas jaudu vai produktu izstrādi vai sniegtu papildu apgrozāmo kapitālu;
                              
                           
                                 i)
                              
                              
                                 “paaugstināta riska kapitāls” ir ieguldījums nekotētās uzņēmējsabiedrībās, ko nodrošina ieguldījumu fondi (riska kapitāla fondi), kas pārvaldītāju statusā pārvalda individuālos, iestāžu vai iekšējos līdzekļus, un ietver agrīnās stadijas un paplašināšanās kapitālu, bet neietver aizstāšanas kapitālu un izpirkšanu;
                              
                           
                                 j)
                              
                              
                                 “aizstāšanas kapitāls” ir esošo uzņēmējsabiedrības daļu pirkšana no citas privātas pašu kapitāla ieguldījumu organizācijas vai cita kapitāla daļu turētāja vai kapitāla daļu turētājiem. Aizstāšanas kapitālu sauc arī par sekundāro pirkumu;
                              
                           
                                 k)
                              
                              
                                 “riska kapitāls” ir pašu kapitāla un kvazikapitāla finansējums uzņēmumiem to agrīnajā izaugsmes stadijā (sagatavošanas, sākuma un paplašināšanās stadija), kas ietver: neoficiālus uzņēmējdarbības mecenātu ieguldījumus, riska kapitālu, alternatīvus vērtspapīru tirgus, kas orientēti īpaši uz MVU un uzņēmumiem, kuriem ir strauja izaugsme (turpmāk – ieguldījumu instrumenti);
                              
                           
                                 l)
                              
                              
                                 “riska kapitāla pasākumi” ir shēmas atbalsta nodrošināšanai vai veicināšanai riska kapitāla veidā;
                              
                           
                                 m)
                              
                              
                                 “sākotnējs publisks piedāvājums” (“SPP”) ir uzņēmējsabiedrības daļu publiskas pārdošanas vai izplatīšanas pirmreizējas uzsākšanas process;
                              
                           
                                 n)
                              
                              
                                 “turpmākie ieguldījumi” ir papildu ieguldījumi uzņēmējsabiedrībā pēc sākotnējo ieguldījumu veikšanas;
                              
                           
                                 o)
                              
                              
                                 “izpirkšana” ir uzņēmējsabiedrības pašu kapitāla izpirkšana vismaz tā kontroles procentuālās daļas apmērā no esošajiem kapitāla daļu turētājiem, lai pārņemtu minētā uzņēmuma līdzekļus un darījumus, izmantojot sarunas vai izsoles piedāvājumu;
                              
                           
                                 p)
                              
                              
                                 “izejas stratēģija” ir riska kapitāla fonda vai privātā pašu kapitāla fonda līdzdalības izbeigšana saskaņā ar plānu, lai nodrošinātu maksimālu peļņu, tostarp visa uzņēmuma vienlaicīga pārdošana citam uzņēmumam, norakstīšana, priekšrocību akciju/aizdevumu atmaksa, pārdošana citam riska kapitālistam, pārdošana finanšu iestādei, pārdošana publiskā piedāvājumā (tostarp sākotnējā publiskā piedāvājumā);
                              
                           
                                 q)
                              
                              
                                 “mazie un vidējie uzņēmumi” (“MVU”) ir mazi un vidēji uzņēmumi, kā norādīts Komisijas 2001. gada 12. janvāra Regulā (EK) Nr. 70/2001 par EK līguma 87. un 88. panta piemērošanu, sniedzot valsts atbalstu maziem un vidējiem uzņēmumiem (11), vai jebkurā citā regulā, ar ko aizstāj minēto regulu;
                              
                           
                                 r)
                              
                              
                                 “mērķa uzņēmums vai uzņēmējsabiedrība” ir uzņēmums vai uzņēmējsabiedrība, kurā ieguldītājs vai ieguldījumu fonds apsver veikt ieguldījumu;
                              
                           
                                 s)
                              
                              
                                 “uzņēmējdarbības mecenāti” ir turīgas privātpersonas, kas veic tiešus ieguldījumus jaunos un augošos, un nekotētos uzņēmumos (sagatavošanas finansējums), kā arī konsultē tos, parasti nodrošinot finansējumu apmaiņā pret pašu kapitāla daļu uzņēmumā, bet tie var nodrošināt arī cita veida ilgtermiņa finansējumu;
                              
                           
                                 t)
                              
                              
                                 “atbalstāmie reģioni” ir reģioni, uz kuriem attiecas izņēmumi, kas ietverti EEZ līguma 61. panta 3. punkta a) vai c) apakšpunktā.
                              
                           
               10.B.3.   LĪGUMA 61. PANTA 1. PUNKTA PIEMĒROŠANA RISKA KAPITĀLA JOMĀ
         
         10.B.3.1.   VISPĀRĪGI PIEMĒROJAMI DOKUMENTI
         
                     27.
                  
                  
                     Jau pašlaik ir publicēta virkne Iestādes dokumentu, kuros sniegts skaidrojums tam, vai atsevišķi pasākumi atbilst valsts atbalsta definīcijai, un tam, kuri pasākumi attiecas uz riska kapitāla pasākumiem. Šie dokumenti ir Iestādes pamatnostādnes par valsts kapitāla daļām (12), Iestādes pamatnostādnes par valsts atbalsta noteikumu piemērošanu pasākumiem, kas attiecas uz tiešajiem nodokļiem uzņēmējdarbībai (13), un Iestādes pamatnostādnes par valsts garantijām (14). Iestāde turpinās piemērot šos dokumentus, novērtējot, vai riska kapitāla pasākumi uzskatāmi par valsts atbalstu.
                  
               10.B.3.2.   ATBALSTS TRĪS LĪMEŅOS
         
                     28.
                  
                  
                     Riska kapitāla pasākumi bieži ir saistīti ar sarežģītām konstrukcijām, kas izstrādātas, lai veicinātu riska kapitāla izmantošanu, jo valsts iestādes rada stimulu viena loka uzņēmējiem (ieguldītāji), lai citam lokam nodrošinātu finansējumu (mērķa MVU). Atkarībā no pasākuma veida, kā arī pat tad, ja valsts iestāžu nolūks var būt priekšrocību nodrošināšana tikai otrai minētajai grupai, uzņēmumi vienā vai abos līmeņos var būt valsts atbalsta saņēmēji. Turklāt vairumā gadījumu pasākums nodrošina fonda vai cita ieguldījuma instrumenta izveidi, kas pastāv atsevišķi no ieguldītājiem un uzņēmumiem, kuros tiek veikts ieguldījums. Šādos gadījumos ir arī nepieciešams izlemt, vai fondu vai instrumentu var uzskatīt par uzņēmumu, kas saņem valsts atbalstu.
                  
               
                     29.
                  
                  
                     Šajā sakarā uzskata, ka finansējumu, izmantojot resursus, kas nav valsts resursi EEZ līguma 61. panta 1. punkta nozīmē, sniedz privātie ieguldītāji. Tas jo īpaši attiecas uz gadījumiem, kad finansējumu sniedz Eiropas Investīciju banka un Eiropas Investīciju fonds.
                  
               
                     30.
                  
                  
                     Iestāde ņems vērā šādus īpašus faktorus, nosakot, vai katrā atšķirīgā līmenī pastāv valsts atbalsts (15).
                  
               
                     31.
                  
                  
                     
                        Atbalsts ieguldītājiem. Ja pasākums ļauj privātam ieguldītājam veikt pašu kapitāla vai kvazikapitāla ieguldījumus uzņēmējsabiedrībā vai uzņēmējsabiedrību grupā ar labvēlīgākiem noteikumiem nekā valsts ieguldītājiem vai nekā tad, ja tie būtu veikuši šādus ieguldījumus, nepastāvot šādam pasākumam, tad uzskata, ka šie privātie ieguldītāji gūst priekšrocību. Šādai priekšrocībai var būt dažādi veidi, kā norādīts šo pamatnostādņu 10.B.4.2. iedaļā. Tas pats attiecas arī uz gadījumiem, kad privātais ieguldītājs ar pasākuma palīdzību ir aicināts atļaut attiecīgajai uzņēmējsabiedrībai vai uzņēmējsabiedrībām iegūt priekšrocību. Savukārt Iestāde uzskatīs, ka ieguldījums veikts līdzvērtīgi attiecībā uz valsts un privātajiem ieguldītājiem un tāpēc tas nav valsts atbalsts, ja tā nosacījumi būtu pieņemami parastam uzņēmējam tirgus ekonomikā bez jebkādas valsts iejaukšanās. Iepriekš minētais attiecas tikai uz tiem gadījumiem, kad valsts un privātajam ieguldītājam ir vienādi pozitīvie un negatīvie riski un ieguvumi, kā arī vienāds subordinācijas līmenis un ja vismaz 50 % pasākuma finansējuma nodrošina privātie ieguldītāji, kuri nav atkarīgi no uzņēmējsabiedrības, kurā tie veic ieguldījumus.
                  
               
                     32.
                  
                  
                     
                        Atbalsts ieguldījumu fondam, ieguldījumu instrumentam un/vai tā pārvaldītājam. Kopumā Iestāde uzskata, ka ieguldījumu fonds vai ieguldījumu instruments ir starpniekinstruments, lai pārskaitītu atbalstu ieguldītājiem un/vai uzņēmumiem, kuros tiek veikts ieguldījums, nevis atbalsta saņēmējs. Tomēr, piemēram, fiskālie pasākumi vai citi pasākumi, kas ietver tiešus pārskaitījumus par labu ieguldījumu instrumentam vai esošam fondam ar vairākiem un dažādiem ieguldītājiem, kas pēc pazīmēm atbilst neatkarīgam uzņēmumam, var būt atbalsts, ja vien ieguldījumus neveic ar nosacījumiem, kas būtu pieņemami parastam uzņēmējam tirgus ekonomikā, un tādējādi nesniedz saņēmējam priekšrocības. Līdzīgi uzskata, ka fonda pārvaldītāji vai pārvaldes uzņēmējsabiedrība saņem atbalstu, ja to atlīdzība pilnībā neatbilst attiecīgā brīdī tirgū piedāvātajai atlīdzībai līdzīgā situācijā. Tomēr uzskatāms, ka atbalsts nav piešķirts, ja pārvaldītājus vai pārvaldes uzņēmējsabiedrību izvēlas, izmantojot atklātu un pārskatāmu atklāta konkursa procedūru, vai arī ja tie nesaņem nekādas citas priekšrocības, kuras piešķīrusi valsts.
                  
               
                     33.
                  
                  
                     
                        Atbalsts uzņēmumiem, kuros veic ieguldījumus. Jo īpaši, ja atbalsts ir ieguldītāju vai ieguldījumu instrumenta, vai ieguldījumu fonda līmenī, Iestāde parasti uzskata, ka tas ir vismaz daļēji nodots mērķa uzņēmumiem un tādējādi atbalsts ir arī minēto uzņēmumu līmenī. Tas attiecināms pat uz tiem gadījumiem, kad lēmumus par ieguldījumiem pieņem fonda pārvaldītāji, balstoties vienīgi uz komerciāliem apsvērumiem.
                  
               
                     34.
                  
                  
                     Uzņēmumi, kuros veikti ieguldījumi, netiek uzskatīti par atbalsta saņēmējiem gadījumos, kad ieguldījumu veic saskaņā ar noteikumiem, kas būtu pieņemami privātajam ieguldītājam tirgus ekonomikas apstākļos bez jebkādas valsts iejaukšanās. Šim nolūkam Iestāde pārbaudīs, vai šādi ieguldījumu lēmumi ir balstīti vienīgi uz peļņu un ir saistīti ar pamatotu uzņēmējdarbības plānu un prognozēm, kā arī skaidru un reālu izejas stratēģiju. Turklāt svarīga būs arī fonda pārvaldītāju vai pārvaldes uzņēmējsabiedrības izvēle un ieguldījumu pilnvaras, kā arī privāto ieguldītāju līdzdalība procentuālā izteiksmē un šādas līdzdalības pakāpe.
                  
               10.B.3.3.   DE MINIMIS APJOMI
         
                     35.
                  
                  
                     Ja viss riska kapitāla veidā saņēmējiem nodrošinātais finansējums ir de minimis saskaņā ar Komisijas 2001. gada 12. janvāra Regulu (EK) Nr. 69/2001 par EK līguma 87. un 88. panta piemērošanu de minimis atbalstam (16), tad ir paredzams, ka tas nebūs saskaņā ar EEZ Līguma 61. panta 1. punktu. Riska kapitāla pasākumos de minimis noteikuma piemērošanu sarežģī atbalsta aprēķina grūtības, kā arī tas, ka pasākumi var nodrošināt atbalstu ne tikai mērķa uzņēmumiem, bet arī citiem ieguldītājiem. Pat tad, ja šīs grūtības ir pārvaramas, joprojām piemērojams ir de minimis noteikums. Tādējādi, ja shēmā ir paredzēts valsts kapitāls tikai līdz attiecīgajam de minimis limitam katram uzņēmumam trīs gadu laikposmā, ir skaidrs, ka jebkāda veida atbalsts šiem uzņēmumiem un/vai ieguldītājiem nepārsniedz noteiktās robežas.
                  
               10.B.4.   RISKA KAPITĀLA ATBALSTA SADERĪGUMA NOVĒRTĒJUMS SASKAŅĀ AR EEZ LĪGUMA 61. PANTA 3. PUNKTA C) APAKŠPUNKTU
         
         10.B.4.1.   VISPĀRĪGI PRINCIPI
         
                     36.
                  
                  
                     EEZ līguma 61. panta 3. punkta c) apakšpunktā noteikts, ka atbalstu atsevišķu saimniecisko darbību attīstībai var uzskatīt par saderīgu ar EEZ līguma darbību, ja šādam atbalstam nav tādas nelabvēlīgas ietekmes uz tirdzniecības apstākļiem, kas būtu pretrunā vispārējām interesēm. Pamatojoties uz 10.B.1.3. iedaļā izklāstītajiem līdzsvarotības kritērijiem, Iestāde pasludina riska kapitāla pasākumu par saderīgu tikai tad, ja tā konstatē, ka atbalsta pasākuma rezultātā pieaugs riska kapitāla piedāvājums, negatīvi neietekmējot tirdzniecības nosacījumus tādā apmērā, kas ir pretrunā kopējām interesēm. Šajā iedaļā ir izklāstīti nosacījumi, saskaņā ar kuriem Iestāde uzskata, ka atbalsts riska kapitāla veidā ir saderīgs ar EEZ līguma 61. panta 3. punkta c) apakšpunktu.
                  
               
                     37.
                  
                  
                     Ja Iestādes rīcībā ir pilnīgs paziņojums, kas apliecina, ka ir ievēroti visi šajā iedaļā izklāstītie nosacījumi, tā centīsies veikt ātru atbalsta novērtējumu, ievērojot termiņus, kas noteikti Uzraudzības un Tiesas nolīguma 3. protokolā par EBTA Uzraudzības iestādes funkcijām un pilnvarām. Attiecībā uz dažiem pasākumu veidiem, kas neatbilst visiem šajā iedaļā izklāstītajiem nosacījumiem, Iestāde veiks sīkāku riska kapitāla pasākuma novērtējumu, kā sīki izklāstīts 10.B.5. iedaļā.
                  
               
                     38.
                  
                  
                     Ja atbalsts tiek sniegts arī mērķa uzņēmumu līmenī un riska kapitāls ir saistīts ar izmaksām, par kurām ir tiesības saņemt atbalstu saskaņā ar citām regulām, pamatnoteikumiem vai citām pamatnostādnēm, šādu dokumentu var piemērot, lai secinātu, vai atbalsts ir saderīgs ar EEZ līgumu.
                  
               10.B.4.2.   ATBALSTA VEIDS
         
                     39.
                  
                  
                     Atbalsta pasākuma veida izvēle būtībā ir EBTA valsts pārziņā, un tas vienlīdz attiecas uz riska kapitāla pasākumiem. Tomēr Iestāde, novērtējot šādus pasākumus, izvērtēs, vai tie rosina tirgus ieguldītājus sniegt riska kapitālu mērķa uzņēmumiem un vai paredzams, ka to rezultātā tiks pieņemti lēmumi par ieguldījumiem, ņemot vērā komerciālus apsvērumus (proti, peļņu), kā turpmāk paskaidrots 10.B.4.3. iedaļā.
                  
               
                     40.
                  
                  
                     Iestāde uzskata, ka pasākumu veidi, kas var nodrošināt minēto rezultātu, ir šādi:
                     
                                 a)
                              
                              
                                 ieguldījumu fondu (“riska kapitāla fondu”) izveide, kuros valsts ir partneris, ieguldītājs vai dalībnieks arī tad, ja nosacījumi ir mazāk izdevīgi nekā citiem ieguldītājiem;
                              
                           
                                 b)
                              
                              
                                 garantijas riska kapitāla ieguldītājiem vai riska kapitāla fondiem pret ieguldījumu zaudējumu daļu vai garantijas, kuras sniedz ieguldītājiem/fondiem par aizdevumiem attiecībā uz ieguldījumiem riska kapitālā, ar nosacījumu, ka valsts segums iespējamiem pamatā esošiem zaudējumiem nepārsniedz 50 % no garantēto ieguldījumu nominālās summas;
                              
                           
                                 c)
                              
                              
                                 citi finanšu līdzekļi par labu riska kapitāla ieguldītājiem vai riska kapitāla fondiem, lai ieguldījumam nodrošinātu papildu kapitālu;
                              
                           
                                 d)
                              
                              
                                 fiskālie stimuli ieguldījumu fondiem un/vai to vadītājiem vai ieguldītājiem, lai veiktu riska kapitāla ieguldījumus.
                              
                           
               10.B.4.3.   SADERĪBAS NOSACĪJUMI
         
                     41.
                  
                  
                     Lai pārliecinātos, ka riska kapitāla pasākums ir vajadzīgs atbalsts ar stimulējošu ietekmi, kā izklāstīts 10.B.1.3.4. iedaļā, ir būtiski vairāki rādītāji. Galvenais princips – valsts atbalstam ir jābūt virzītam uz konkrētu tirgus nepilnību, par kuras esamību ir pietiekami pierādījumi. Šajā nolūkā šajās pamatnostādnēs ir noteikti īpaši drošības zonu limiti, kas attiecas uz mērķa MVU ieguldījumu daļām to saimnieciskās darbības agrīnajā stadijā. Turklāt, lai atbalsts nepārsniegtu nepieciešamo minimumu, ir izšķiroši būtiski, lai atbalsta ieguldījumi mērķa MVU būtu balstīti uz peļņu un lai tos pārvaldītu komerciāli. Iestāde uzskata, ka riska kapitāla pasākumam ir valsts atbalsta stimulējošā ietekme, tas ir nepieciešams un proporcionāls un ka kopējais līdzsvars ir pozitīvs, ja ir ievēroti visi turpmāk minētie nosacījumi.
                     Pasākumus, kas ir īpaši saistīti ar ieguldījumu instrumentiem, novērtē saskaņā ar šo pamatnostādņu 10.B.5. iedaļu, nevis šīs iedaļas nosacījumiem.
                  
               10.B.4.3.1.   
               Ieguldījumu daļu maksimālais līmenis
            
         
         
                     42.
                  
                  
                     Riska kapitāla pasākumam ir jānodrošina finansējuma daļas, kas pilnībā vai daļēji finansētas no valsts atbalsta, nepārsniedzot 1,5 miljonus euro par mērķa MVU katrā divpadsmit mēnešu laikposmā.
                  
               10.B.4.3.2.   
               Ierobežojumi attiecībā uz finansējumu sagatavošanas, sākuma un paplašināšanās stadijai
            
         
         
                     43.
                  
                  
                     Ar riska kapitāla pasākumu finansējumu var sniegt tikai līdz paplašināšanās stadijai attiecībā uz maziem uzņēmumiem vai vidējiem uzņēmumiem, kas atrodas atbalstāmajos reģionos. Ar šādu pasākumu finansējumu var sniegt tikai līdz sākuma stadijai attiecībā uz vidējiem uzņēmumiem, kas atrodas neatbalstāmajos reģionos.
                  
               10.B.4.3.3.   
               Pašu kapitāla un kvazikapitāla instrumentu pārsvars
            
         
         
                     44.
                  
                  
                     Vismaz 70 % no riska kapitāla pasākuma budžeta ir jābūt pašu kapitāla un kvazikapitāla ieguldījumu instrumentu veidā mērķa MVU nolūkam. Novērtējot šādu instrumentu raksturu, Iestāde pievērsīs vairāk uzmanības nevis instrumenta nosaukumam un tam, kā to kvalificējuši ieguldītāji, bet gan tā saimnieciskajai būtībai. Īpaši Iestāde ņems vērā, kāds ir mērķa sabiedrības risks, ko uzņēmies ieguldītājs, iespējamos zaudējumus, kas varētu rasties ieguldītājam, tādas atlīdzības pārsvaru, kas balstīta uz peļņu, salīdzinot ar noteiktu atlīdzības lielumu, kā arī ieguldītāja subordinācijas pakāpi uzņēmējsabiedrības bankrota gadījumā. Turklāt Iestāde var ņemt vērā arī attiecībā uz ieguldījumu instrumentu noteikto prevalējošās vietējās tiesību, reglamentējošās, finanšu un grāmatvedības normas, ja tās ir saderīgas un attiecas uz kvalifikāciju.
                  
               10.B.4.3.4.   
               Privāto ieguldītāju līdzdalība
            
         
         
                     45.
                  
                  
                     Privātiem ieguldītājiem jānodrošina vismaz 50 % no finansējuma ieguldījumiem, kas veikti saskaņā ar riska kapitāla pasākumu, vai vismaz 30 %, ja pasākuma mērķis ir MVU, kurš atrodas atbalstāmajos reģionos.
                  
               10.B.4.3.5.   
               Lēmumi par ieguldījumiem ar mērķi nodrošināt peļņu
            
         
         
                     46.
                  
                  
                     Ar riska kapitāla pasākumu ir jānodrošina, ka lēmumi ieguldīt mērķa uzņēmējsabiedrībās ir orientēti uz peļņas gūšanu. Tas attiecas uz gadījumiem, kad ieguldījuma veikšanas motīvs ir ievērojamas peļņas potenciāla iespēja un šim nolūkam pastāvīga palīdzība mērķa uzņēmējsabiedrībām. Uzskata, ka šie kritēriji ir ievēroti, ja izpildīti šādi nosacījumi:
                     
                                 a)
                              
                              
                                 veikti pasākumi, kas nodrošina ievērojamu privāto ieguldītāju iesaistīšanu, kā aprakstīts 10.B.4.3.4. iedaļā, kā rezultātā ieguldījumi komerciālā nolūkā (proti, vienīgi peļņas gūšanai) tieši vai netieši tiek veikti mērķa uzņēmumu pašu kapitālā; un
                              
                           
                                 b)
                              
                              
                                 darbības plāns pastāv katram ieguldījumam, kas ietver sīkas ziņas par produktiem, pārdošanas un rentabilitātes attīstību un ar kuru nosaka projekta ex ante dzīvotspēju; kā arī
                              
                           
                                 c)
                              
                              
                                 attiecībā uz katru ieguldījumu pastāv skaidra un reāli īstenojama izejas stratēģija.
                              
                           
               10.B.4.3.6.   
               Komerciālā pārvaldība
            
         
         
                     47.
                  
                  
                     Riska kapitāla pasākuma vai fonda pārvalde ir jāīsteno komerciāli. Pārvaldes komandai ir jārīkojas kā privātā sektora pārvaldītājiem, cenšoties optimizēt savu ieguldītāju peļņu. Par minētā kritērija esamību liecina atbilstība šādiem nosacījumiem:
                     
                                 a)
                              
                              
                                 pastāv vienošanās starp profesionālu fonda pārvaldītāju vai pārvaldītāju uzņēmējsabiedrību un fonda dalībniekiem, nodrošinot, ka pārvaldītāja atalgojums ir saistīts ar darbības rezultātiem un fonda mērķu un ierosinātā ieguldījumu grafika izpildi; un
                              
                           
                                 b)
                              
                              
                                 lēmumu pieņemšanā piedalās privāto tirgus ieguldītāju pārstāvji, piemēram, ar ieguldītāju vai padomdevējas komitejas starpniecību; kā arī
                              
                           
                                 c)
                              
                              
                                 uz līdzekļu pārvaldi attiecas paraugprakse un reglamentējoša pārraudzība.
                              
                           
               10.B.4.3.7.   
               Nozaru aspekts
            
         
         
                     48.
                  
                  
                     Ciktāl daudzi privāto sektoru fondi ir orientēti uz specifiskām novatoriskām tehnoloģijām vai pat nozarēm (piemēram, veselība, informācijas tehnoloģijas, biotehnoloģija), Iestādei ir pieņemama riska kapitāla pasākumu koncentrēšana uz konkrētu nozari, ja uz pasākumu attiecas šo pamatnostādņu darbības joma, kā noteikts 10.B.2.1. iedaļā.
                  
               10.B.5.   RISKA KAPITĀLA ATBALSTA PASĀKUMU SADERĪBA, PAR KURU JĀVEIC DETALIZĒTS NOVĒRTĒJUMS
         
         
                     49.
                  
                  
                     Šī iedaļa attiecas uz riska kapitāla pasākumiem, kas neatbilst visiem 10.B.4. iedaļā izklāstītajiem nosacījumiem. Šiem pasākumiem nepieciešams sīkāks saderības novērtējums, kas balstīts uz 10.B.1.3. iedaļā norādītajiem līdzsvarotības kritērijiem, jo nepieciešams nodrošināt uzmanības pievēršanu attiecīgajām konstatētajām tirgus nepilnībām, kā arī tāpēc, ka iespējamais privāto ieguldītāju izstumšanas un konkurences izkropļošanas risks ir augstāks.
                  
               
                     50.
                  
                  
                     Pasākumu saderību ar EEZ līguma darbību analizē, pamatojoties uz vairākiem pozitīviem un negatīviem faktoriem. Neviens atsevišķs faktors nav noteicošais, turklāt nevienu to kopumu nevar uzskatīt par pietiekamu, lai ar to vien nodrošinātu saderību. Dažos gadījumos iespējas tos piemērot un tiem piedēvētā nozīme var būt atkarīga no pasākuma veida.
                  
               
                     51.
                  
                  
                     EBTA valstīm ir jānodrošina visi elementi un pierādījumi, ko tās uzskata par lietderīgiem pasākuma novērtēšanai. Vajadzīgais pierādījumu līmenis un Iestādes novērtējums ir atkarīgs no katra gadījuma īpatnībām un ir samērīgs ar attiecīgo tirgus nepilnību un privātā ieguldījuma izspiešanas risku.
                  
               10.B.5.1.   ATBALSTA PASĀKUMI, KURIEM VEIC SĪKU NOVĒRTĒJUMU
         
                     52.
                  
                  
                     Turpmāk norādītajiem riska kapitāla pasākumu veidiem, kas neatbilst vienam vai vairākiem nosacījumiem, kuri izklāstīti 10.B.4. iedaļā, jāveic sīkāks novērtējums, jo tirgus nepilnību pierādījumi ir mazāk pārliecinoši un privāto ieguldījumu izstumšanas un/vai konkurences izkropļošanas risks ir augstāks.
                     a)   Pasākumi, kas nodrošina ieguldījumu daļas, nepārsniedzot drošības zonas robežas 1,5 miljonu euro apmērā par mērķa MVU katrā divpadsmit mēnešu laikposmā
                     Iestāde ir informēta par pastāvīgām svārstībām riska kapitāla tirgū un pašu kapitāla nepietiekamību ilgākā laikā, kā arī par to, cik lielā mērā uzņēmumus skar tirgus nepilnības atkarībā no uzņēmumu lieluma, uzņēmējdarbības attīstības stadijas un to saimnieciskās nozares. Tādējādi Iestāde ir gatava apsvērt tādu riska kapitāla pasākumu pasludināšanu par saderīgu ar EEZ līguma darbību, ar kuriem nodrošina ieguldījumu daļas, kas pārsniedz 1,5 miljonu euro limitu vienam uzņēmumu gadā, ja tiek iesniegti vajadzīgie pierādījumi par tirgus nepilnībām.
                     b)   Pasākumi, ar kuriem neatbalstāmos reģionos finansē vidējus uzņēmumus paplašināšanās stadijā
                     Iestāde atzīst, ka dažiem vidējiem uzņēmumiem neatbalstāmos reģionos arī to paplašināšanās stadijā riska kapitāls var nebūt pietiekami pieejams, lai gan uzņēmumiem, kuriem ir ievērojams apgrozījums un/vai kopējais līdzsvars, finansējums ir pieejams. Tādēļ atsevišķos gadījumos, ja tiek iesniegti vajadzīgie pierādījumi, Iestāde ir gatava apsvērt tādu pasākumu pasludināšanu par saderīgiem ar EEZ līguma darbību, kuri daļēji attiecas uz vidēju uzņēmumu paplašināšanās stadiju.
                     c)   Pasākumi, kas nodrošina turpmākus ieguldījumus mērķa uzņēmējsabiedrībās, kas jau ir saņēmušas kapitāla ieguldījumus, kam piešķirts atbalsts, lai finansētu turpmākus finansēšanas ciklus arī gadījumos, kad tiek pārsniegtas vispārējās drošības zonas robežas un uzņēmējsabiedrību agrīnās izaugsmes posmam paredzētais finansējums
                     Iestāde apzinās, cik nozīmīgi līdz sākotnējo ieguldījumu izņemšanai ir veikt turpmākus ieguldījumus mērķa uzņēmējsabiedrībās, kas jau ir saņēmušas kapitāla iemaksas savas darbības agrīnajās stadijās, lai ieguldītu finansēšanas ciklos, pat pārsniedzot maksimālās drošības zonas ieguldījumu daļas un uzņēmējsabiedrību agrīnās izaugsmes stadijas finansējumu. Minētais var būt nepieciešams, lai novērstu valsts kapitāla daļu samazinājumu šajos finansēšanas ciklos, vienlaikus nodrošinot finansēšanas nepārtrauktību mērķa uzņēmējsabiedrībām, lai valsts un privātie ieguldītāji var pilnībā izmantot priekšrocības no riskantiem ieguldījumiem. Minētajos apstākļos, turklāt ņemot vērā to mērķa nozaru un uzņēmumu specifiku, Iestāde ir gatava apsvērt turpmāku ieguldījumu pasludināšanu par saderīgiem ar EEZ līguma darbību, ja šāda ieguldījuma summa ir atbilstoša sākotnējiem ieguldījumiem un fonda lielumam.
                     d)   Pasākumi, kuros privāto ieguldītāju līdzdalība nepārsniedz 50 % reģionos, kam netiek sniegts atbalsts, vai 30 % – atbalstāmajos reģionos
                     Eiropas Ekonomikas zonā privātā kapitāla tirgus attīstība dažādās EEZ valstīs būtiski atšķiras. Dažos gadījumos varētu būt problemātiski atrast privātos ieguldītājus, un tādēļ, ja EBTA valstis iesniedz vajadzīgos pierādījumus, Iestāde ir gatava apsvērt tādu pasākumu pasludināšanu par saderīgiem ar EEZ līguma darbību, kuros privāto ieguldītāju dalība ir zemāka par 10.B.4.3.4. iedaļā minētajiem ierobežojumiem. Minētā problēma var būt pat nopietnāka attiecībā uz riska kapitāla pasākumiem, kas paredzēti MVU atbalstāmajos reģionos. Šādos gadījumos iespējama tiem pieejamā kapitāla papildu nepietiekamība, ņemot vērā lielo attālumu starp to atrašanās vietu un riska kapitāla centriem, zemāku iedzīvotāju blīvumu un privāto ieguldītāju pastiprinātu izvairīšanos no riska. Šos MVU, iespējams, ietekmē arī ar pieprasījumu saistītie aspekti, piemēram, grūtības izveidot dzīvotspējīgu, ieguldījumiem sagatavotu uzņēmējdarbības priekšlikumu, mazāk attīstīta pašu kapitāla kultūra, kā arī īpaša nevēlēšanās zaudēt vadības kontroli, iesaistot riska kapitālu.
                     e)   Tādi pasākumi sagatavošanas kapitāla nodrošināšanai mazajiem uzņēmumiem, kuri var paredzēt: i) privāto ieguldītāju mazāku līdzdalību vai tās neesamību un/vai ii) parāda ieguldījuma instrumentu pārsvaru, salīdzinot ar pašu kapitālu un kvazikapitālu
                     Tirgus nepilnības, kas ietekmē uzņēmumus to sagatavošanas stadijā, ir izteiktākas tāpēc, ka iespējamo ieguldījumu risks ir ārkārtīgi augsts un nepieciešams pastāvīgi pārraudzīt uzņēmēja darbību šajā izšķirošajā stadijā. Par to liecina arī privāto ieguldītāju vilcināšanās vai pat pilnīga nevēlēšanās sniegt sagatavošanas kapitālu, kas nozīmē, ka izstumšanas risks ir neliels vai arī tāda vispār nav. Turklāt konkurences izkropļošanas iespēja arī ir samazināta, ņemot vērā ievērojamo attālumu starp tirgu un šiem mazajiem uzņēmumiem. Ņemot vērā minētos iemeslus, ir attaisnojams, ka Iestādes nostāja pret pasākumiem, kas vērsti uz sagatavošanas stadiju, ir labvēlīgāka arī saistībā ar to iespējamo būtisko ietekmi uz izaugsmes un darba vietu radīšanu Eiropas Ekonomikas zonā.
                     f)   Pasākumi, kas īpaši saistīti ar ieguldījumu instrumentu
                     Ieguldījumu instruments var veicināt saikni starp ieguldītājiem un mērķa MVU, kas tādējādi var uzlabot riska kapitāla pieejamību. Gadījumā, ja rodas tirgus nepilnības, kas saistītas ar uzņēmumiem, kuri ir instrumenta mērķa uzņēmumi, minētais instruments nevar efektīvi funkcionēt bez finansiāliem stimuliem. Piemēram, ieguldītājiem ieguldījumi, uz kuriem vērsts instruments, var nešķist pievilcīgi, salīdzinot ar lielāku ieguldījumu daļu ieguldījumiem vai ieguldījumiem uzņēmumos, kas darbojas ilgāk, vai tirgos, kas darbojas ilgāk, lai arī mērķa uzņēmumiem ir skaidri redzams peļņas potenciāls. Tādēļ Iestāde ir gatava apsvērt pasludināt par saderīgiem ar EEZ līguma darbību pasākumus, kas īpaši ir saistīti ar ieguldījumu instrumentu, ja tiek iesniegti vajadzīgie pierādījumi par skaidri noteiktu tirgus nepilnību.
                     g)   Izmaksas, kas saistītas ar uzņēmumu pirmreizējo atlasi, lai ieguldītu tajos, līdz uzticamības pārbaudes stadijai (“izpētes izmaksas”)
                     Riska kapitāla fondiem vai to pārvaldītājiem var rasties “izpētes izmaksas”, identificējot MVU pirms uzticamības pārbaudes stadijas. Jāpanāk, lai dotācijas, kas daļēji sedz minētās izpētes izmaksas, iedrošina fondus vai to pārvaldītājus īstenot šādas “izpētes” darbības vairāk nekā parasti. Šādā gadījumā ieguvēji var būt arī attiecīgie MVU arī tad, ja atlases rezultātā ieguldījums netiek piešķirts, jo tādējādi MVU var gūt lielāku pieredzi saistībā ar riska kapitāla finansēšanu. Minētie iemesli var attaisnot Iestādes labvēlīgāku nostāju attiecībā uz dotācijām, kas sedz daļu no riska kapitāla fondu vai to pārvaldītāju izpētes izmaksām, ievērojot šādus nosacījumus: attiecināmās izmaksas drīkst segt tikai izpētes izmaksas, kas saistītas ar MVU, galvenokārt to sagatavošanas un sākuma stadijā, ja minēto izmaksu rezultātā ieguldījumi netiek veikti, un izmaksas nedrīkst ietvert fondu juridiskās un administratīvās izmaksas. Turklāt dotācija nedrīkst pārsniegt 50 % no attiecināmajām izmaksām.
                  
               10.B.5.2.   ATBALSTA POZITĪVĀ IETEKME
         10.B.5.2.1.   
               Tirgus nepilnības un pierādījumi
            
         
         
                     53.
                  
                  
                     Attiecībā uz riska kapitāla pasākumiem, ar ko paredz ieguldījumu daļas mērķa uzņēmumiem, pārkāpjot nosacījumus, kas izklāstīti 10.B.4. iedaļā, jo īpaši tiem, kuri paredz ieguldījumu daļas virs 1,5 miljoniem euro vienam mērķa uzņēmumam katrā divpadsmit mēnešu laikposmā, turpmākus ieguldījumus vai tādu vidējo uzņēmumu paplašināšanās stadijas finansēšanu, kas atrodas neatbalstāmos reģionos, kā arī pasākumus, kas īpaši saistīti ar ieguldījumu instrumentu, Iestāde pieprasīs papildu pierādījumus tam, ka tirgus nepilnības tiek risinātas katrā līmenī, kurā iespējams atbalsts, pirms pasludinās ierosinātā riska kapitāla pasākuma saderīgumu ar EEZ līguma darbību. Minētajiem pierādījumiem ir jābūt balstītiem uz pētījumu, kas norāda pašu kapitāla nepietiekamības līmeni attiecībā uz uzņēmumiem un nozarēm, kuriem paredzēts riska kapitāla pasākums. Attiecīgā informācija attiecas uz riska kapitāla un līdzekļu vākšanas kapitāla piedāvājumu, kā arī riska kapitāla nozares nozīmi vietējā ekonomikā. Ideālā variantā tā būtu jānodrošina par trīs līdz piecu gadu laikposmu līdz pasākuma ieviešanai, kā arī par turpmāko laikposmu, pamatojoties uz pamatotām prognozēm, ja tādas pieejamas. Iesniegtie pierādījumi var ietvert arī šādus elementus:
                     
                                 a)
                              
                              
                                 fondu izveides attīstība pēdējos piecos gados, arī salīdzinot ar attiecīgiem vidējiem rādītājiem valstī un/vai Eiropā;
                              
                           
                                 b)
                              
                              
                                 pašreizējais naudas līdzekļu pārsniegšanas līmenis;
                              
                           
                                 c)
                              
                              
                                 valsts atbalstīto ieguldījumu programmu daļa riska kapitāla ieguldījumos iepriekšējos trīs līdz piecos gados kopā;
                              
                           
                                 d)
                              
                              
                                 to jaundibināto uzņēmumu skaits procentuālā izteiksmē, kas saņem ieguldījumu fondu riska kapitālu;
                              
                           
                                 e)
                              
                              
                                 ieguldījumu sadalījums pa ieguldījumu apjoma kategorijām;
                              
                           
                                 f)
                              
                              
                                 iesniegto darbības plānu skaita salīdzinājums ar veikto ieguldījumu skaitu pa segmentiem (ieguldījumu apjoms, nozare, finansēšanas cikls utt.).
                              
                           Attiecībā uz pasākumiem, kas paredzēti MVU, kuri atrodas atbalstāmajos reģionos, attiecīgā informācija ir jāpapildina ar citiem attiecīgiem pierādījumiem, kas apliecina reģionālo specifiku, kura attaisno paredzētā pasākuma raksturu. Būtiski varētu būt šādi faktori:
                     
                                 a)
                              
                              
                                 nomaļās atrašanās vietas un cita veida reģionālās specifikas radītās pašu kapitāla nepietiekamības papildu apjoma novērtējums, jo īpaši ieguldītā riska kapitāla kopējā apjoma ziņā, teritorijā vai tuvējā apkārtnē esošo fondu vai ieguldījumu instrumentu skaits, kvalificētu pārvaldītāju pieejamība, darījumu skaits, kā arī vidējais un minimālais darījumu skaits, ja tas ir zināms;
                              
                           
                                 b)
                              
                              
                                 specifiska informācija par vietējo ekonomiku, sociālie un/vai vēsturiskie iemesli riska kapitāla nepietiekamam piedāvājumam salīdzinājumā ar attiecīgiem vidējiem rādītājiem un/vai situāciju valsts un/vai EEZ līmenī attiecīgā gadījumā;
                              
                           
                                 c)
                              
                              
                                 visas citas attiecīgās norādes, kas liecina par tirgus nepilnību paaugstinātu līmeni.
                              
                           
               
                     54.
                  
                  
                     EBTA valstis var vairākkārt atkārtoti iesniegt tos pašus pierādījumus, ja nav mainījušies pamatā esošie tirgus apstākļi, uz kuriem tie balstīti. Iestāde saglabā tiesības apšaubīt iesniegto pierādījumu derīgumu.
                  
               10.B.5.2.2.   
               Instrumenta piemērotība
            
         
         
                     55.
                  
                  
                     Attiecībā uz līdzsvarotības kritērijiem ir svarīgi, vai un cik lielā mērā valsts atbalsts riska kapitāla jomā ir uzskatāms par piemērotu instrumentu privātā riska kapitāla ieguldījumu veicināšanai. Šāds novērtējums ir cieši saistīts ar stimulējošās ietekmes un atbalsta nepieciešamības novērtējumu, kā izklāstīts 10.B.5.2.3. iedaļā.
                  
               
                     56.
                  
                  
                     Iestāde, sagatavojot sīku novērtējumu, īpaši ņems vērā visus ierosinātā pasākuma ietekmes novērtējumus, ko veikusi EBTA valsts. Ja EBTA valsts ir apsvērusi citas politikas izvēles iespējas un ir konstatētas priekšrocības selektīva instrumenta, piemēram, valsts atbalsta, izmantošanā, un minētais ir iesniegts Iestādei, attiecīgie pasākumi ir uzskatāmi par piemērotu instrumentu. Turklāt Iestāde novērtēs citu tādu pasākumu pierādījumus, kas veikti vai ko veiks, lai risinātu jautājumu saistībā ar pašu kapitāla nepietiekamību, jo īpaši jautājumus, kas attiecas uz ex post novērtējumu, kā arī piedāvājumu un pieprasījumu, kuri skar mērķa MVU, lai redzētu, kāda ir to un ierosināto riska kapitāla pasākumu savstarpējā ietekme.
                  
               10.B.5.2.3.   
               Atbalsta stimulējošā ietekme un tā nepieciešamība
            
         
         
                     57.
                  
                  
                     Riska kapitāla atbalsta pasākumu stimulējošajai ietekmei ir būtiska nozīme saderības novērtējumā. Iestāde uzskata, ka pasākumiem, kas atbilst visiem 10.B.4. iedaļas nosacījumiem, ir stimulējoša ietekme. Tomēr attiecībā uz pasākumiem, kas minēti šajā iedaļā, to radītā stimulējošā ietekme nav tik acīmredzama. Tādēļ Iestāde, ja nepieciešams, ņem vērā arī šādus papildu kritērijus, kas atspoguļo ieguldījumu lēmumu uz peļņu vērsto raksturu, un pasākuma komerciālo pārvaldību.
                  
               10.B.5.2.3.1.   Komerciālā pārvaldība
         
         
                     58.
                  
                  
                     Papildus 10.B.4.3.6. iedaļā minētajiem nosacījumiem Iestāde pozitīvi vērtē to, ka riska kapitāla pasākumu vai fondu pārvalda tādi privātās nozares profesionāļi vai neatkarīgi profesionāļi, kuri izvēlēti, pamatojoties uz pārskatāmu, nediskriminējošu procedūru, dodot priekšroku atklātam konkursam, un kuriem ir pārbaudīta pieredze un sasniegumi attiecībā uz kapitāla tirgus ieguldījumiem, ideālā variantā – tajā(-ās) pašā(-ās) nozarē(-ēs), uz kuru(-ām) ir orientēts fonds, kā arī izpratne par ieguldījumu attiecīgo juridisko un grāmatvedības pamatu.
                  
               10.B.5.2.3.2.   Ieguldījumu komiteja
         
         
                     59.
                  
                  
                     Kā papildu pozitīvs faktors būtu ieguldījumu komitejas pastāvēšana, kas ir neatkarīga no fonda pārvaldes uzņēmējsabiedrības un kuras sastāvā ir neatkarīgi privātā sektora eksperti ar ievērojamu pieredzi mērķa nozarē, kā arī, ja iespējams, ieguldītāju pārstāvji vai neatkarīgi eksperti, kas izvēlēti, pamatojoties uz pārskatāmu, nediskriminējošu procedūru, dodot priekšroku atklātam konkursam. Šie eksperti varētu nodrošināt pārvaldītājiem vai pārvaldes uzņēmējsabiedrībām tirgus faktiskā un perspektīvā stāvokļa analīzi un sīki izpētīt un piedāvāt tiem iespējamos mērķa uzņēmumus ar labām ieguldījumu prognozēm.
                  
               10.B.5.2.3.3.   Pasākuma/fonda apmērs
         
         
                     60.
                  
                  
                     Iestāde pozitīvi vērtē to, ja riska kapitāla pasākumam ir pietiekama apjoma budžets ieguldījumiem mērķa MVU, lai izmantotu apjomradītus ietaupījumus fonda administrēšanā un iespēju dažādot risku, izmantojot kopfondu ar pietiekamu ieguldījumu skaitu. Fonda apjomam ir jābūt tādam, lai nodrošinātu iespēju absorbēt darījumu izmaksas un/vai finansēt mērķa uzņēmējsabiedrību turpmākas, ienesīgākas finansēšanas stadijas. Apjomīgākus fondus vērtē pozitīvi, arī ņemot vērā mērķa nozari, kā arī – ja privātā ieguldījuma izstumšanas risks un konkurences izkropļošanas risks ir samazināts līdz minimumam.
                  
               10.B.5.2.3.4.   Uzņēmējdarbības mecenāti
         
         
                     61.
                  
                  
                     Attiecībā uz pasākumiem, kas orientēti uz sagatavošanas kapitālu, ņemot vērā izteiktāku tirgus nepilnību līmeni, kas sastopams šajā stadijā, Iestāde pozitīvi vērtēs tiešu vai netiešu uzņēmējdarbības mecenātu iesaistīšanos ieguldījumu veikšanā uzņēmējdarbības sagatavošanas stadijā. Tādēļ šādos apstākļos tā ir gatava apsvērt tādu pasākumu pasludināšanu par saderīgiem ar EEZ līguma darbību, kas paredz parāda instrumentu pārsvaru, tostarp augstāku valsts fondu subordinācijas pakāpi un tiesības uz pirmo peļņu uzņēmējdarbības mecenātiem vai augstāku atlīdzību par viņu sniegto kapitālu un aktīvu līdzdalību pasākuma/fonda un/vai mērķa uzņēmumu pārvaldībā.
                  
               10.B.5.2.4.   
               Proporcionalitāte
            
         
         
                     62.
                  
                  
                     Lai nodrošinātu saderīgumu, nepieciešams, lai atbalsta apjoms nepārsniedz vajadzīgo minimumu. Veids, kādā nodrošināt šo proporcionalitātes aspektu, ir viennozīmīgi atkarīgs no attiecīgā pasākuma veida. Tomēr gadījumā, ja nav nekāda mehānisma, lai pārbaudītu, vai ieguldītāji nesaņem pārmērīgu kompensāciju, vai pasākums, kurā zaudējumu risku uzņemas tikai valsts sektors un/vai kurā priekšrocības tiek tikai citiem ieguldītājiem, pasākums netiek uzskatīts par proporcionālu.
                  
               
                     63.
                  
                  
                     Iestāde uzskata, ka turpmāk norādītie elementi pozitīvi ietekmē proporcionalitātes novērtējumu, jo tajos ir ietverta paraugprakses metode.
                     
                                 a)
                              
                              
                                 
                                    Atklāts konkurss pārvaldītājiem. Pārskatāms, nediskriminējošs atklāts konkurss pārvaldītāju vai pārvaldes sabiedrību izvēlei, nodrošinot optimālu kvalitātes un izdevīguma apvienojumu, vērtējams pozitīvi, jo tas ierobežo izmaksu (un, iespējams, atbalsta) līmeni līdz nepieciešamajam minimumam un arī samazina konkurences izkropļošanu.
                              
                           
                                 b)
                              
                              
                                 
                                    Paziņojums par atklātu konkursu vai publisks uzaicinājums ieguldītājiem. Paziņojums par konkursu, lai izveidotu jebkādus “izdevīgākus nosacījumus”, kas tiek piešķirti ieguldītājiem, vai šādu nosacījumu pieejamību citiem ieguldītājiem. Šādu pieejamību var īstenot publiska uzaicinājuma veidā ieguldītājiem ieguldījuma fonda vai ieguldījumu instrumenta izveides brīdī vai, iespējams, režīma veidā (piemēram, nodrošinājuma režīms), kas jauniem ienācējiem ir pieejams ilgāku laikposmu.
                              
                           
               10.B.5.3.   ATBALSTA NEGATĪVĀ IETEKME
         
                     64.
                  
                  
                     Iestāde, veicot riska kapitāla pasākumu saderīguma novērtējumu, iespējamo negatīvo ietekmi konkurences izkropļošanas un privāto ieguldījumu izstumšanas riska ziņā salīdzina ar pozitīvo ietekmi. Šī iespējami negatīvā ietekme būs jāizvērtē katrā no trīs līmeņiem, kuros iespējams atbalsts. Atbalsts ieguldītājiem, ieguldījumu instrumentiem un ieguldījumu fondiem var negatīvi ietekmēt konkurenci tirgū riska kapitāla sniegšanai. Atbalsts, ko sniedz mērķa uzņēmumiem, var negatīvi ietekmēt produktu tirgu, kurā šie uzņēmumi konkurē.
                  
               10.B.5.3.1.   
               Izspiešana
            
         
         
                     65.
                  
                  
                     Riska kapitāla piedāvājuma tirgus līmenī pastāv iespēja, ka valsts atbalsts “izstumj” privātos ieguldījumus. Tas var samazināt privāto ieguldītāju motivāciju sniegt finansējumu mērķa MVU un rosināt nogaidīt, līdz valsts sniedz atbalstu šādiem ieguldījumiem. Šāda veida risks kļūst aktuālāks, pieaugot ieguldījumu daļu apjomam, ko iegulda uzņēmumā, uzņēmumiem paplašinoties, kā arī uzņēmējdarbības vēlākās stadijās, jo privātais riska kapitāls pakāpeniski kļūst pieejams šādos apstākļos.
                  
               
                     66.
                  
                  
                     Tādēļ Iestāde pieprasa īpašus pierādījumus par izstumšanas risku attiecībā uz pasākumiem, kuri ietver lielākas ieguldījumu daļas mērķa MVU, turpmākus ieguldījumus vai finansējumu vidēju uzņēmumu paplašināšanās stadijā neatbalstāmos reģionos, vai pasākumiem, kuros privāto ieguldītāju dalība ir zema, vai pasākumiem, kas ir īpaši saistīti ar ieguldījumu instrumentu.
                  
               
                     67.
                  
                  
                     Turklāt EBTA valstīm būs jāsniedz pierādījumi, lai apliecinātu, ka izstumšanas risks nepastāv, jo īpaši attiecībā uz mērķa segmentu, sektoru un/vai nozares struktūru.
                  
               
                     68.
                  
                  
                     Būtiski varētu būt šādi faktori:
                     
                                 a)
                              
                              
                                 riska kapitāla uzņēmumu/fondu/ieguldījumu instrumentu skaits valsts līmenī vai attiecīgajā reģionā reģionālā fonda gadījumā un segmenti, kuros tie darbojas;
                              
                           
                                 b)
                              
                              
                                 mērķa uzņēmumi attiecībā uz uzņēmējsabiedrību lielumu, izaugsmes stadiju un uzņēmējdarbības nozari;
                              
                           
                                 c)
                              
                              
                                 darījuma vidējais apmērs un, ja iespējams, darījuma minimālais apmērs, ko fondi vai ieguldītāji kontrolētu;
                              
                           
                                 d)
                              
                              
                                 riska kapitāla kopējā summa, kas pieejama mērķa uzņēmumiem, nozarēm un stadijai, kam attiecīgais pasākums paredzēts.
                              
                           
               10.B.5.3.2.   
               Citi konkurences izkropļošanas veidi
            
         
         
                     69.
                  
                  
                     Tā kā vairums MVU ir jaundibināti, tirgus līmenī, kurā atrodas MVU, ir maz ticams, ka šiem MVU būs būtiska ietekme tirgū un ka tādējādi šajā ziņā notiks būtiska konkurences izkropļošana. Tomēr nevar izslēgt to, ka riska kapitāla pasākumu rezultātā mākslīgi tiek uzturēti neefektīvi uzņēmumi un nozares, kas citādi beigtu pastāvēt. Turklāt pārmērīgs riska kapitāla finansējuma piedāvājums neefektīviem uzņēmumiem var mākslīgi palielināt to vērtību un tādējādi radīt izkropļojumus riska kapitāla tirgū līdzekļu piešķīrēju līmenī, kuriem par uzņēmumu iegādi nāktos maksāt augstāku cenu. Nozarēm paredzētais atbalsts var saglabāt ražošanu arī nozarēs, kuras nav konkurētspējīgas, savukārt reģioniem paredzētais atbalsts var radīt ražošanas faktoru neefektīvu sadalījumu starp reģioniem.
                  
               
                     70.
                  
                  
                     Analizējot šādus riskus, Iestāde jo īpaši pārbauda šādus faktorus:
                     
                                 a)
                              
                              
                                 vispārējā to uzņēmumu rentabilitāte ilgākā laikā, kuros veic ieguldījumus, un turpmākās rentabilitātes prognozes;
                              
                           
                                 b)
                              
                              
                                 tāda uzņēmuma nesekmīgas uzņēmējdarbības rādītāji, kuram paredzēts pasākums;
                              
                           
                                 c)
                              
                              
                                 maksimālais pasākumā paredzētais ieguldījumu daļu lielums, salīdzinot ar mērķa MVU apgrozījumu un izmaksām;
                              
                           
                                 d)
                              
                              
                                 jaudas pārpalikums nozarē, kas saņem atbalstu.
                              
                           
               10.B.5.4.   LĪDZSVAROŠANA UN LĒMUMS
         
                     71.
                  
                  
                     Saistībā ar iepriekš minētajiem pozitīvajiem un negatīvajiem faktoriem Iestāde izvērtē riska kapitāla pasākuma ietekmi un nosaka, vai to radītie izkropļojumi negatīvi ietekmē tirdzniecības nosacījumus tādā mērā, ka tas varētu kaitēt kopējām interesēm. Katrā konkrētā gadījumā analīzes pamatā ir valsts atbalsta paredzamās pozitīvās un negatīvās ietekmes vispārējs novērtējums. Šim nolūkam Iestāde šajās pamatnostādnēs izklāstītos kritērijus neizmanto mehāniski, bet vispārēji novērtē to attiecīgo nozīmi.
                  
               
                     72.
                  
                  
                     Iestāde var necelt iebildumus pret atbalsta pasākumu, par kuru ir paziņots, neuzsākot oficiālo izmeklēšanas procedūru, vai tā var saskaņā ar oficiālo izmeklēšanas procedūru, kas noteikta Uzraudzības un Tiesas nolīguma 3. protokola II daļas 6. pantā, izbeigt procedūru ar lēmumu, ko pieņem saskaņā ar minētā protokola II daļas 7. pantu. Ja Iestāde pieņem nosacītu lēmumu 3. protokola II daļas 7. panta 4. punkta nozīmē, slēdzot formālu izmeklēšanas procedūru, tā jo īpaši var uzlikt turpmāk minētos nosacījumus, lai ierobežotu iespējamo konkurences izkropļošanu un nodrošinātu proporcionalitāti:
                     
                                 a)
                              
                              
                                 ja paredzami augstāki ieguldījumu daļu ierobežojumi vienam mērķa uzņēmumam, tā var samazināt piedāvāto maksimālo summu vienai ieguldījuma daļai vai noteikt maksimālo kopējo finansējuma summu vienam mērķa uzņēmumam;
                              
                           
                                 b)
                              
                              
                                 ja paredzēti ieguldījumi vidējiem uzņēmumiem paplašināšanās stadijā neatbalstāmos reģionos, tā var ierobežot ieguldījumu veikšanu, paredzot tos galvenokārt sagatavošanas un sākuma stadijai, un/vai ierobežot ieguldījumu veikšanu, paredzot tos tikai vienam vai diviem cikliem, un/vai ierobežot ieguldījumu daļas līdz maksimālajam limitam vienam mērķa uzņēmumam;
                              
                           
                                 c)
                              
                              
                                 ja paredzama turpmāku ieguldījumu veikšana, tā var noteikt īpašus ierobežojumus maksimālajai summai, ko iegulda katrā mērķa uzņēmumā, ieguldījuma stadijai, kurā iespējama intervence, un/vai maksimālajam laikposmam, ņemot vērā arī attiecīgo nozari un fonda lielumu;
                              
                           
                                 d)
                              
                              
                                 ja paredzama zemāka privāto ieguldītāju līdzdalība, tā var pieprasīt nodrošināt privāto ieguldītāju līdzdalības pakāpenisku palielināšanos fonda pastāvēšanas laikā, jo īpaši ņemot vērā uzņēmējdarbības cikla stadiju, nozari, attiecīgos peļņas sadales un subordinācijas līmeņus, kā arī, iespējams, mērķa uzņēmumu izvietojumu atbalstāmajos reģionos;
                              
                           
                                 e)
                              
                              
                                 attiecībā uz pasākumiem, ar kuriem sniedz vienīgi sagatavošanas kapitālu, tā var pieprasīt, lai EBTA valstis nodrošina, ka valsts atbilstoši savam ieguldījumam saņem peļņu, kas ir samērīga ar riskiem, kuri radušies saistībā ar minētajiem ieguldījumiem, jo īpaši, ja valsts finansē ieguldījumus kvazikapitāla vai parāda instrumentu veidā, kuru peļņai, piemēram, vajadzētu būt saistītai ar iespējamām lietošanas tiesībām (piemēram, honorāri), kas izriet no intelektuālā īpašuma tiesībām, kuras radušās ieguldījuma rezultātā;
                              
                           
                                 f)
                              
                              
                                 pieprasīt, lai tiktu dažādi līdzsvaroti attiecīgie peļņas un zaudējumu sadales mehānismi un noteikts subordinācijas līmenis starp valsts un privātajiem ieguldītājiem;
                              
                           
                                 g)
                              
                              
                                 pieprasīt stingrāku saistību noteikšanu attiecībā uz riska kapitāla atbalsta uzkrāšanu, izmantojot atbalstu, ko piešķir saskaņā ar valsts atbalsta regulām vai pamatnoteikumiem, atkāpjoties no 10.B.6. iedaļā minētā.
                              
                           
               10.B.6.   ATBALSTA APVIENOŠANA
         
         
                     73.
                  
                  
                     Ja kapitālu, ko sniedz mērķa uzņēmumam saistībā ar riska kapitāla pasākumu, uz ko attiecas šīs pamatnostādnes, izmanto, lai finansētu sākotnējus ieguldījumus, citas izmaksas, par kurām var saņemt atbalstu saskaņā ar citām grupālā atbrīvojuma regulām, pamatnostādnēm, pamatnoteikumiem vai citiem dokumentiem par valsts atbalstu, attiecīgās atbalsta maksimālās robežas vai maksimālās pieļaujamās summas ir jāsamazina par 50 % vispārēji un par 20 % – mērķa uzņēmumiem, kas atrodas atbalstāmajos reģionos pirmajos trīs riska kapitāla ieguldījuma gados, turklāt nepārsniedzot kopējo saņemto summu. Minētais samazinājums neattiecas uz atbalsta intensitātēm, kas paredzētas Iestādes pamatnostādnēs par valsts atbalstu pētniecībai un attīstībai (17), jebkurās turpmākās pamatnostādnēs vai grupālā atbrīvojuma regulās šajā jomā.
                  
               10.B.7.   NOBEIGUMA NOTEIKUMI
         
         10.B.7.1.   UZRAUDZĪBA UN ZIŅOJUMI
         
                     74.
                  
                  
                     Uzraudzības un Tiesas nolīguma 3. protokolā un EBTA Uzraudzības iestādes 2004. gada 14. jūlija Lēmumā Nr. 195/04/COL par īstenošanas noteikumiem, uz kuriem ir atsauce Uzraudzības un Tiesas nolīguma 3. protokola II daļas 27. pantā, noteikts, ka EBTA valstis iesniedz Iestādei gada ziņojumus.
                  
               
                     75.
                  
                  
                     Attiecībā uz riska kapitāla pasākumiem ziņojumos ir jāiekļauj kopsavilkuma tabula, kurā sniegts fonda veikto vai saskaņā ar riska kapitāla pasākumu veikto ieguldījumu iedalījums, tostarp visu to uzņēmumu saraksts, kas ir bijuši saņēmēji riska kapitāla pasākumu ietvaros. Ziņojumā ir jāsniedz arī ieguldījumu fondu darbības īss apraksts, sniedzot sīkākas ziņas par iespējamiem pārbaudītiem darījumiem un par faktiski veiktajiem darījumiem, kā arī par ieguldījumu instrumentu rezultātiem ar apkopotu informāciju par kapitāla apjomu, kas iegūts, izmantojot instrumentu. Iestāde var pieprasīt papildu ziņas attiecībā uz piešķirto atbalstu, lai pārbaudītu, vai ir ievērots Iestādes lēmums, ar kuru apstiprināts atbalsta pasākums.
                     Gada ziņojumus publicē Iestādes tīmekļa vietnē.
                  
               
                     76.
                  
                  
                     Turklāt Iestāde uzskata, ka ir vajadzīgi turpmāki pasākumi, lai uzlabotu valsts atbalsta pārskatāmību EEZ. Īpaši EBTA valstīm, uzņēmējiem, ieinteresētajām pusēm un arī pašai Iestādei būtu jānodrošina vienkārša pieeja visu piemērojamo riska kapitāla atbalsta shēmu pilnam tekstam.
                  
               
                     77.
                  
                  
                     To var viegli panākt ar savstarpēji savienotām tīmekļa vietnēm. Tādēļ, lai pārbaudītu riska kapitāla atbalsta shēmas, Iestāde regulāri pieprasa attiecīgajām EBTA valstīm publicēt internetā visu galīgo finansiālā atbalsta shēmu pilnu tekstu un paziņot Iestādei publikācijas adresi.
                     Shēmu nedrīkst piemērot, pirms informācija tiek publicēta internetā.
                  
               
                     78.
                  
                  
                     EBTA valstīm ir jāveic precīza uzskaite par atbalsta piešķiršanu ikvienam riska kapitāla pasākumam. Šādā uzskaitē ir jāiekļauj visa informācija, kas vajadzīga, lai konstatētu, ka pamatnostādnēs izklāstītie nosacījumi ir ievēroti, jo īpaši attiecībā uz ieguldījuma daļas apjomu, uzņēmējsabiedrības lielumu (mazais vai vidējais uzņēmums), uzņēmējsabiedrības attīstības stadiju (sagatavošanas, sākuma vai paplašināšanās stadija), tās darbības nozari (ieteicams atbilstoši NACE klasifikācijas četrciparu līmenim), kā arī informācija par fondu pārvaldīšanu un citiem šajās pamatnostādnēs minētajiem kritērijiem. Minētā informācija ir jāglabā 10 gadus pēc datuma, kad atbalsts ir piešķirts.
                     Iestāde pieprasīs EBTA valstīm sniegt minēto informāciju, lai veiktu šo pamatnostādņu ietekmes novērtējumu trīs gadus pēc to stāšanās spēkā.
                  
               10.B.7.2.   STĀŠANĀS SPĒKĀ UN SPĒKĀ ESAMĪBA
         
                     79.
                  
                  
                     Iestāde piemēro šīs pamatnostādnes no to pieņemšanas dienas. Šīs pamatnostādnes aizstāj Iestādes Valsts atbalsta pamatnostādņu 10.A nodaļu.
                  
               
                     80.
                  
                  
                     Šīs pamatnostādnes zaudē spēku 2013. gada 31. decembrī. Pēc apspriešanās ar EBTA valstīm Iestāde var izdarīt tajās grozījumus līdz minētajam datumam, pamatojoties uz svarīgiem konkurences politikas un riska kapitāla politikas apsvērumiem, vai arī – lai ņemtu vērā citas EEZ politikas virzienus vai starptautiskas saistības. Gadījumos, kad tas ir lietderīgi, Iestāde var precizēt savu pieeju konkrētos jautājumos. Iestāde ir paredzējusi pārskatīt šīs pamatnostādnes pēc trīs gadiem kopš to stāšanās spēkā.
                  
               
                     81.
                  
                  
                     Iestāde piemēro šīs pamatnostādnes attiecībā uz visiem paziņotajiem riska kapitāla pasākumiem, par kuriem tai ir jāpieņem lēmums pēc pamatnostādņu pieņemšanas, tostarp gadījumos, kad pasākumi paziņoti pirms pamatnostādņu publicēšanas.
                  
               
                     82.
                  
                  
                     Saskaņā ar Komisijas paziņojumu par tādu noteikumu noteikšanu, ko piemēro nelikumīga valsts atbalsta novērtēšanai (18) (“consecutio legis”), nepaziņota atbalsta gadījumā Iestāde piemēro šādus dokumentus:
                     
                                 a)
                              
                              
                                 šīs pamatnostādnes, ja atbalsts piešķirts pēc to pieņemšanas;
                              
                           
                                 b)
                              
                              
                                 Iestādes Valsts atbalsta pamatnostādņu 10.A nodaļu visos pārējos gadījumos.
                              
                           
               10.B.7.3.   ATBILSTĪGI PASĀKUMI
         
                     83.
                  
                  
                     Pamatojoties uz Uzraudzības un Tiesas nolīguma 3. protokola I daļas 1. panta 1. punktu, Iestāde ar šo ierosina EBTA valstīm šādus atbilstošus pasākumus attiecībā uz šo valstu attiecīgajiem esošajiem riska kapitāla pasākumiem.
                  
               
                     84.
                  
                  
                     EBTA valstīm vajadzības gadījumā ir jāveic grozījumi savos esošajos riska kapitāla pasākumos, lai panāktu to atbilstību šīm pamatnostādnēm, divpadsmit mēnešu laikā pēc šo pamatnostādņu pieņemšanas.
                  
               
                     85.
                  
                  
                     EBTA valstis ir aicinātas sniegt skaidru beznosacījumu piekrišanu šiem ierosinātajiem atbilstošajiem pasākumiem divu mēnešu laikā pēc šo pamatnostādņu pieņemšanas datuma. Ja atbilde nav saņemta, Iestāde uzskatīs, ka attiecīgā EBTA valsts ieteiktajiem pasākumiem nepiekrīt.”
                  
               
      
         (1)  OV C 194, 18.8.2006., 2. lpp.
      
         (2)  COM(2005) 107, galīgā redakcija – SEC(2005) 795.
      
         (3)  OV C 235, 21.8.2001., 3. lpp.
      
         (4)  Saistībā ar 10.A nodaļu un tās piemērošanu attiecībā uz nelikumīgu atbalstu skatīt šīs nodaļas 82. punktu.
      
         (5)  Uzraudzības iestādes Valsts atbalsta pamatnostādņu 10.A nodaļa.
      
         (6)  COM(2005) 436, galīgā redakcija.
      
         (7)  Uzraudzības iestādes Valsts atbalsta pamatnostādņu 16. nodaļa.
      
         (8)  Šajās pamatnostādnēs piemēro definīcijas, kas izklāstītas Iestādes Valsts atbalsta pamatnostādņu 24.B nodaļā nostādnēs par valsts atbalstu kuģu būvei.
      
         (9)  Šo pamatnostādņu kontekstā “ogles” definē kā augstas kvalitātes, vidējas kvalitātes, kā arī zemas kvalitātes A un B kategorijas ogles ANO Eiropas Ekonomikas komisijas izstrādātās starptautiskās ogļu kodifikācijas sistēmas nozīmē.
      
         (10)  Šajās pamatnostādnēs piemēro definīciju, kas izklāstīta Iestādes Valsts atbalsta pamatnostādņu 25.B nodaļas I pielikumā, kurš pievienots Valstu reģionālā atbalsta pamatnostādnēm 2007.–2013. gadam.
      
         (11)  OV L 10, 13.1.2001., 33. lpp. Regulā jaunākie grozījumi izdarīti ar Regulu (EK) Nr. 1040/2006 (OV L 187, 8.7.2006., 8. lpp.). Iekļauta EEZ līguma XV pielikuma 1. punktā ar Apvienotās komitejas Lēmumu Nr. 80/2002.
      
         (12)  Uzraudzības iestādes Valsts atbalsta pamatnostādņu 19. nodaļa.
      
         (13)  Uzraudzības iestādes Valsts atbalsta pamatnostādņu 17.B nodaļa.
      
         (14)  Uzraudzības iestādes Valsts atbalsta pamatnostādņu 17. nodaļa.
      
         (15)  Tomēr ir jāatzīmē, ka valsts sniegtās garantijas ieguldījumiem riska kapitālā, visticamāk, ietver atbalsta elementu attiecībā uz ieguldītāju – pretēji situācijai attiecībā uz tradicionālajām aizdevumu garantijām, kuras parasti uzskata par atbalstu aizdevuma ņēmējam, nevis aizdevējam.
      
         (16)  OV L 10, 13.1.2001., 30. lpp. Iekļauta EEZ līguma XV pielikuma 1.e punktā ar Apvienotās komitejas Lēmumu Nr. 88/2002.
      
         (17)  Iestādes Valsts atbalsta pamatnostādņu 14. nodaļa.
      
         (18)  OV C 119, 22.5.2002., 22. lpp.